Хитойлик эркак хотинини туғруқдан сўнг семириб кетгани учун ташлаб кетди… - 2 Мая 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Май » 2 » Хитойлик эркак хотинини туғруқдан сўнг семириб кетгани учун ташлаб кетди…\nХитойлик Лю Яцзюань исмли аёл туғмасидан олдин атиги 50 килограмм вазнга эга эди. Туғруқдан сўнг қисқа фурсатда семириб кетди. Вазни 90 килограммгачани ташкил этди-қўйди. Эри эса семириб кетган хотини билан ажрашиш учун судга ариза берди-ю, ташлади-кетди. Унга хотинининг озғинликдаги кўриниши ёқаркан. Ҳозиргисини кўришга кўзи йўқмиш.\n— У мени эркалаб, суйиб чарчамасди, — дейди Лю кўзига ёш олиб. — Мана, ундан туғилган бола икки ёш бўлди. Ҳали бирор марта ҳеч бўлмаса боласидан хабар олишга ярамади…\nАфсус, аёлнинг семириши бекорга эмаскан. Врачлар текшириб кўриб у жигар ёғли гепатозига учраганини айтишди. Хасталикдан халос бўлиш учун алоҳида спорт машғулотларига қатнаши талаб этиларкан. Лю шуғулланишни бошлади. Тан олиб айтишича, бир неча ҳафта ичида 10 килога яқин вазн ташлабди.


Тошкентдаги автомобиллар газга қийналяпти\nТошкентда газ қуйиш шохобчаларида юзлаб машиналар тўпланиб қолаётгани кузатилмоқда.\nАвтомашиналари газда ишлайдиган ҳайдовчилар уч кундан буён тўрт-беш соатлаб навбат кутмоқдалар. Расмийлар бунинг сабабини газ таъминотидаги қийинчиликлар билан эмас, балки газда ишлайдиган автомобилларнинг кўпайганлиги билан изоҳламоқдалар.\nТошкентдаги автомобилларга газ қуйиш шохобчаларининг барчасида уч кундан буён ёнилғи тортилган. Ҳар бир шохобчада 200-300 дан ортиқ машиналар навбати вужудга келган.\nТошкент шаҳрида шартнома бўйича киракаш бўлиб ишлаётган Саидмурод Алиев билан машинасига газ қуйиш учун навбатда турган пайтида боғландик. 3 соатдан буён навбатда турибман, дея гап бошлади суҳбатдошимиз:\n- Ҳозир ҳам как раз очередда турибман. Тахминан камида 200-300та мошина бор. Икки соат, уч соат, иногда тўрт соат очередда туряпмиз. Совуқ бўлгандан кейин газнинг давлениеси тушиб қолдими, билмадим. Газнинг давлениеси тушгандан кейин компрессорлар яхши ишламайди. Шаҳарда газ заправка кам. Машина кундан кунга кўпаяяпти. Бензин эса бемалол. Ит ҳам йўқ заправкада. Мана ҳозир Медгородокда турибман. 14 та заправка бор бу районда. Тўрттаси ишламаяпти. 10 таси ишлаяпти. Унинг ҳам ярми грузовой, ярми енгил машинаники. Қийинда. Трубадан келиши кам. Таги йўқда. Таги кам, таги,- дейди киракаш.\nСаидмурод Алиевнинг айтишича, газ қуйиш шохобчалари ходимлари бу ҳолатни қувурларда газ босимининг пасайганлиги билан изоҳламоқдалар.\nБироқ Тошкентдаги “Автогазтаъминот” корхонасининг ўзини Мирвоҳид деб таништирган ходимига кўра, газ таъминотида ҳеч қандай узилиш бўлгани йўқ, газ қуйиш шохобчаларида катта навбатларнинг вужудга келишига эса шаҳарда газда ишлайдиган автомобилларнинг кўпайгани ва газ қуювчи шохобчаларнинг камлиги сабаб бўлмоқда:\n- Бу очеред бўлгани мошинанинг кўплигига-де. Энди ҳамма газга ўтиб кўпаяëтганлиги. Газ ҳар доимгидай олинаяпти, берилаяпти. Газ сотилаяпти. Просто одам кўпайиб кетаяпти. Очеред кўпайиб кетаяпти. А так, газ етказиб берилаяпти. Газ уларда бор.\nОзодлик: Газ бор, лекин қувурда газ кам экан, шунинг учун компрессорлар яхши ишламаяпти экан, дейишаяпти.\n- Компрессорнинг ишламаëтгани заправкаларнинг ўзини айби. Компрессорга биз жавоб бермаймиз. Заправкалар бизлардан газ олишади. Бизлар улага газ етказиб берамиз труба орқали бўлди. Етарли миқдорда газ етказиб берилаяпти. Ҳа, газ бор ана. Просто ўшанинг атомосфераси кам бўлгани учун компрессорда секин урилаяпти. Шунинг ҳисобига очеред бўлиб кетаяпти ҳамма жой. Бутун областда шунақа. Машина ҳам кўпайиб кетган. Тошкентда эса заправка кам,- дейди Тошкентдаги “Автогазтаъминот” корхонасининг ходими.\nТошкент шаҳрида автомобилларнинг газга қийналиши билан боғлиқ муаммо Ўзбекистон вилоятларида аҳолига етказиладиган табиий газ танқислиги авж олган пайтга тўғри келмоқда. Ҳар йили ҳаво ҳарорати совуши билан қувурлардаги газ босими кескин даражада пастга тушиб кетади, аҳоли уйларини истиш ва хўжалик эҳтиёжлари учун газ етишмовчилигидан қийнала бошладйи.\nЎзбекистон Вазирлар маҳкамаси топшириғига кўра, ўтган ойда Тошкент шаҳри ва вилоятлардаги юздан ортиқ корхона ва ташкилотлар ҳамда хусусий тадбиркорлик субъектлари 2011-2012 йилги куз-қиш мавсумида марказий газ таъминотидан узила бошлади. Бу корхона ва ташкилотлар раҳбарларига муқобил ёқилғи турларига ўтиш таклиф қилинди.\nЎтган ойда Вазирлар маҳкамаси кўрсатмасига кўра, Фарғона, Наманган ва Андижон вилоятлари расмийлари аҳолини бу йил қишда табиий газ бўлмаслигидан огоҳлантириб, кўмир ғамлашни тавсия қилган эдилар.\nЎзбекистон ҳар йили хорижга 10 миллиард кубометр газ экспорт қилади. Бироқ мамлакат ички бозоридаги газ таъминотида узилишлар мунтазам кузатилади.


Камарбалиқ цунами даракчисими? – Институт Зоологии\nКамарбалиқ цунами даракчисими?\nИлм-фан бўйича директор ўринбосари, б.ф.н. У.Т.Мирзаевнинг “Фан ва турмуш” журналининг 2019 йил №1-2 сони 52-53-саҳифаларда “Камарбалиқ цунамидан хабар берувчими?” мавзусидаги мақоласи чоп этилди.\n2019 йил бошида Япония қирғоғида бир нечта ҳалок бўлган камарбалиқнинг танаси топилди. Япон ривоятларига кўра, бу ҳолат яқин вақтда цунами рўй бериши даракчиси ҳисобланади. Яна бир японларни ташвишлантирган нарса бу одатда 200 дан 1000 метргача чуқурликда яшайдиган камарбалиғнинг еттитаси ўтган йилги мавсумда балиқчиларнинг тўрларига илинганидир.\nКамарбалиқ ёки Селдлар қироли Тинч, Атлантика ва Ҳинд океанларининг иссиқ, ўртача иссиқ ва мўътадил сувларида, асосан тропик минтақада ва Ўрта ер денгизи ҳавзасида, шунингдек, Шимолий-Шарқий Атлантикада – Исландия сув ҳавзаларида ва Шимолий денгизда 500-700 м, баъзан 1000 м чуқурликларда учрайди. Унинг узунлиги 3 метргача боради.\nИстеъмол қиладиган озуқа турига кўра, камарбалиғи йиртқич – планктофагдир: унинг озуқасида кичик планктон қисқичбақасимонлар, майда балиқлар ва калмарлар қайд этилган. Селдлар билан битта тўрга тушиб қолишидан,бу балиқлар селдлар билан ҳам озиқланишини кўрсатади. Елка сузгичининг узунлашган биринчи шулалари томонидан ҳосил бўлган бошининг устидаги “тож” туфайли бу балиқ “Селдлар қироли” деган номини ҳам олган.\nСелдлар қироли одатда, танасини тик қилиб, боши юқорига кўтарилган ҳолатда сузади. Шу билан бирга унинг зичлиги сувникидан каттароқ бўлгани сабаб у ўз танасини чўкишдан сақлаб, бир маромда ушлаб туради ва узун елка сузгичининг тўлқинсимон ҳаракатлари натижасида аста-секин ёнга силжийди.\nСелд қиролини овлаш иқтисодий аҳамиятга эга эмас. Унинг гўшти истеъмолга ярамайди, ҳатто ҳайвонлар ҳам уни истеъмол қилмаслиги мумкин. У фақат балиқчилик спорти объекти сифатида алоҳида қизиқиш уйғотади.\n2010 йилда Японияда ўзини қирғоққа ташлаган 10 та Селдлар қироли топилди. Маълумки, бир неча ой ўтгач, 2011 йилнинг мартида содир бўлган зилзила ва ундан кейинги цунами минглаб одамларнинг ҳаётига завол бўлди ва Фукусима атом электростанциясини вайрон қилди. Бу ўз навбатида японларнинг ривоятга ишончини орттирди. Лекин ушбу балиқларнинг зилзилаларни олдиндан сезиши ҳақида ҳеч қандай илмий далиллар бўлмасада, ҳайвонларнинг зилзиладан дарак бериш ҳолатлари маълум.\nАметов Якуб Идрисович “Қорақалпоғистон қушларининг биохилма-хиллиги ва уларни муҳофаза қилиш (фаунаси, экологияси, муҳофазаси)”\nХитойлик олимларнинг зоология институтига ташрифига оид\nЎзР ФА Зоология институти таянч- докторантурага ва мустақил изланувчиликка 03.00.06 – Зоология ихтисослиги бўйича қабул эълон қилади.\nКонференция «Ўзбекистон зоология фани: ҳозирги замон муаммолари ва ривожланиш истиқболлари»\n2019-2028 ЙИЛЛАР ДАВРИДА ЎЗБЕКИСТОН РЕСПУБЛИКАСИДА БИОЛОГИК ХИЛМА-ХИЛЛИКНИ САҚЛАШ СТРАТЕГИЯСИНИ ТАСДИҚЛАШ ТЎҒРИСИДА\nАбдулазизова Шоира Каримовна “Сурхон-Шеробод водийси ва унинг атрофини ураб турган тоFлардаги куруклик моллюскаларининг биологик хилма-хиллиги”\nКузметов Абдулахмет Раймбердиевич “Ўзбекистон сув омборлари зоопланктон организмларининг фаунаси, экологияси ва амалий аҳамияти”\nЮлдашов Мансур Арзикулович “Ўзбекистоннинг турли типдаги сув ҳавзаларида балиқ маҳсулдорлигини оширишнинг биологик асослар”\nКамилов Бахтияр Ганиевич “Ўзбекистонда овланадиган балиқ турларининг репродуктив биологияси xусусиятлари “


Қорақалпоғистон Республикаси Жўқорғи Кенгеси Раиси ўринбосари Отажон Ҳамраев таҳсил олган мактабига китоблар совға қилди. » Ўзбекистон ёшлар иттифоқи Элликқалъа туман Кенгаши расмий сайти\nҚорақалпоғистон Республикаси Жўқорғи Кенгеси Раиси ўринбосари Отажон Ҳамраев таҳсил олган мактабига китоблар совға қилди.\nЎзбекистон Республикаси Президенти Шавкат Мирзиёев раҳбарлигида 19-март куни ўтказилган видеоселектор йиғилишида ёшлар маънавиятини юксалтириш, уларнинг бўш вақтини мазмунли ташкил этиш, китобхонликни тарғиб қилиш масалалари атрофлича муҳокама қилинганди.\nЙиғилишда давлатимиз раҳбари аҳоли, айниқса, ёшлар маънавиятини юксалтириш масаласига тўхталиб, “Ҳар бир раҳбар ўзининг шахсий кутубхонасидан ўзи таълим олган мактаб кутубхонасига китоблар совға қилса, бу яхши ташаббус бўлиб китобхонликни ривожлантириш билан фарзандларимиз тарбиясига ижобий таъсир кўрсатади”, деб таъкидлади.\nДарҳақиқат, ўсиб-униб келаётган йигит-қизлар жамиятда ўз ўрнига эга бўлган, маълум бир ютуқларга эришган кишиларга ҳавас қилади, уларга ўхшашга интилади, ортидан эргашади. Улар томонидан совға қилинган китоблар албатта ўқилади, асраб-авайланади, қадрли совға саналади.\nПрезидентимиз ташаббуси ўлароқ Қорақалпоғистон Республикаси Жўқорғи Кенгеси Раиси ўринбосари О.Ҳамраев, Элликқалъа туманидаги 13-сонли умумий ўрта таълим мактабда бўлиб, мактаб кутубхонасига ўз шахсий кутубхонасидан китоблар совға қилди.\nУшбу китоблар мактаб ўқувчиларининг янада чуқур билим олиши, дунёқарашини кенгайтиришига хизмат қилиши аниқ.


«Бойўғли» синдроми ёхуд уйқусизликка чалинганлар учун 15 тавсия! - 8 Января 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Январь » 8 » «Бойўғли» синдроми ёхуд уйқусизликка чалинганлар учун 15 тавсия!\n«Бойўғли» синдроми ёхуд уйқусизликка чалинганлар учун 15 тавсия!\nКундузи ҳал этилмаган ташвишлар, қўрқув, изтироб, кечга яқин тўйиб овқатланиш, сурункали касалликлар, тетиклаштирувчи ичимликлар (чой, қаҳва, кола) ичиш, компьютер ва телевизор олдида кўп ўтириш тиниқиб ухлашга йўл қўймайди. Оқибатда, эрталабдан беҳол, чарчаган ва кунбўйи қўлингиз ишга бормайдиган ҳолатга тушасиз. Бундай бўлмаслиги учун, аввало, кун тартибига риоя қилиш, уйқудан олдин асабийлашмай, муроса, сабр ва шукрона ҳисларини қалбда жамлаш керак. Бу борада шифокор-терапевт Абдуҳалил БАННАЕВ тавсияларига қулоқ тутамиз.\nКафтингиз орасида арча ғуддасини 5 дақиқа уқаланг, тинчланиб, тез ухлайсиз.\nЯрим боғ шивит кўкатини майда тўғраб, устига бир пиёла қайноқ сув қуйиб дамланг. Мазкур дамламани бир ҳафта давомида, ярим пиёладан, уйқудан бир соат олдин ичиб борсангиз оромсизликдан ҳалос бўласиз.\nБир бўлак пишлоқ, бир ҳовуч араб хурмоси, банан ёки бир пиёла асал солинган сут одамга тинчлантирувчи таъсир кўрсатиб, уйқуга чорлайди.\nИкки чимдимдан зира, кўк чой ва мандарин пўстлоғидан олиб, устига 1 пиёла қайноқ сув қуйинг-да, бир соатга дамлаб қўйинг. Дамлама кечга яқин, уйқудан 1 соат олдин бир пиёладан ичилади.\nУйга келгач, кийим алмаштириб, нохуш кайфият, муаммолар ишда қолганини ўзингизга уқтиринг. Бу ёғи оилавий ҳордиқ, сокинлик ва ширин уйқу!\nУйқусизлик қийнаса, пастроқ ёстиққа юзтубан ётиб, бошингизни чап томонга буринг, тез ухлаб қоласиз.\nТушлик пайти тузланган бодринг, қора нон, қатиқли салат ейиш кечга бориб, тананинг бўшашиши ва ором олишига ёрдам беради.\nТузланган карам ёки бодринг сувига бир чой қошиқ асал қўшиб, ётишдан олдин ичиш ҳам ёрдам беради.\nУйқудан олдин иккала қўлнинг бош бармоқлари ёрдамида бошнинг энса қисмини юқоридан пастга 5 дақиқа давомида енгил уқаланг, дарров ухлаб қоласиз.\nЭрталабгача кўзингиз илинмаётган бўлса, лавр ва атиргул япроқлари солинган ёстиқча харид қилинг. Бундай махсус ёстиқчалар танани бўшаштириш хусусиятига эга бўлиб, ором олишингизга кўмаклашади.\nПешонага қатиқ чаплаб ётиш ёки карам баргини қўйиб ухлаш ҳам уйқу чақиради.\nТурмуш ўртоғингиз тамаки чекишни ташлади-ю, уйқусизликка чалиндими? Унда 2-3 кун чой ва сув ўрнига мойчечак гулидан дамлаб ичказинг, организм қарамликдан тез қутулиб, уйқуси яхшиланади.\nЕрқалампир кўкатини майда қирғичдан ўтказиб, икки қават докага ўранг-да, оёқ тўпиғига боғланг. Қон босими кўтарилиши асоратида келиб чиққан уйқусизликдан ҳалос бўласиз.\nУйқусизлик асаббузарлик оқибатида бошланган бўлса, вананни иссиқ сувга тўлдириб, ичига 5-6 томчи олма сиркаси қўшиб бирпас ўтиринг.\nКанакунжут мойини бошнинг чакка соҳаси ва бурун остига суртсангиз, яхши ухлайсиз.\nБир ҳовуч ерёнғоқ ёки бодом мағзини есангиз ҳам тез ухлаб қоласиз. Шунингдек, ерёнғоқ ёки седана ёғини ярим чой қошиқ миқдорида қабул қилиб, кетидан сув ичиб ётишнинг ҳам фойдаси бор.


Рўзиқул Бердиев: «Динамо»нинг энг яхши ўйинчиси – стадион тўла мухлислари бўлди»\n«Динамо» - «Насаф» учрашувидан кейинги матбуот анжуманининг иккинчи қисмида меҳмонлар устози Рўзиқул Бердиев иштирок этди.\n- Ўйин ҳақида шуни айтишим мумкинки, ҳисобда олдинда бора туриб якунда дуранг қайд этиш бизни қониқтирмади. Чунки ғалабани ушлаб қола олмадик. Бу "Насаф"га хос натижа эмас. Бу бизни бироз ранжитди. “Динамо” айнан узун паслар орқали ўйнаши ва жарима майдончасига оширмалар орқали вазиятлар яратишини билардик. Аммо гол ўтказилган вазиятда диққатни бирозгина йўқотиш қимматга тушди.\nТан олиш керак, танаффусдан кейин иккинчи бўлимнинг дастлабки қисмини жуда ёмон бошладик. Ғалабани илиб кетиш учун вазиятлар етарлича бўлди. Аммо ҳужумларга охирги нуқтани қўйишда оқсадик. "Динамо" жамоаси ҳам ўйинга бўлган эътибори, жиддий ёндошуви ва иштиёқ эвазига яхши ўйнашди. Уларнинг бугунги ўйини натижага мос равишда бўлди. Яъни, жамоа очко олишга муносиб ўйнади.\nБир очко олдикми ёки икки очко йўқотдикми? Дастлаб айтганимдек, бугун биз қимматли 2 очкони йўқотдик. Чунки ғалабани ушлаб қололмадик. Лекин рақибнинг ўйини дурангга мос бўлди. “Динамо”нинг энг яхши футболчиси – стадионни тўлдирган мухлислари бўлишди. Айнан уларнинг қўллаб-қувватлови ва далдаси уларга қўл келди. Стадиондаги муҳит ажойиб бўлди. Тан олиш керак, ҳар иккала жамоа мухлислари яхшигина муҳитни вужудга келтиришди.\nШароф Муҳитдинов нега кўринмади? ОТЖ йиғинида мазкур футболчи жароҳат олган ва жамоага жароҳатланиб қайтди. Бобир Абдихолиқовда ҳам кичик жароҳат борлиги учун уни захирадан туширдим. Шу боисдан ҳам таваккалга қўл урмадим. Бобир, Шароф ва Азиз сафимизга қайтганидан сўнг "Насаф" янада кучаяди.\nҒаниев қачон қайтади? Шифокорларнинг маълум қилишича, яқин 20-25 кун ичида Ғаниев умумий гуруҳ машғулотларига қайтиши мумкин. Ўйлайманки, Азиз тезроқ жамоага қайтади.\nҲужумчиларимизда бироз совуққонлик етишмади. Бугунги ўйиннинг қадри ва аҳамияти юқори бўлгани учун ҳаяжонланишди. Таркибимиз асосан ёш. шу боисдан ҳам ҳар бир футболчи билан алоҳида суҳбатлашганимизда, қийин пайтда ўйинни ўз қўлига олиб, етакчилик хусусиятларини намойиш этишлари кераклигини талаб қиламан.\nЖамоанинг янги мавсумдаги асосий мақсад ва вазифаси эътиборни ёшларга қаратиш, кўплаб иқтидорларни етказиш ва мухлисларга ёқадиган футбол намойиш этишдан иборат. Жамоа олдига янги мавсумда юқори вазифалар қўйилмайди. Қўйилса ҳам нотўғри бўларди. Чунки ҳозирги клуб олиб бораётган сиёсат ва имконияти чемпионлик, совринли ўринлар ёки кубок учун курашадиган даражага мос эмас. Лекин биз албатта ёш жамоа билан ҳам "Насаф"нинг асл қиёфасини йўқотмасликка, рақобатбардош жамоа тузишга ҳаракат қиламиз. Чунки қўл остимда жуда кўп ёшлар, истеъдодлар бор. Ҳали жароҳатдаги футболчилар қайтишса, жамоа янада кучаяди. Бунга эса озгина вақт керак. Бугунги баҳс мавсумдаги илк ўйин. Балки бугун жуда мазмунли ўйин намойиш этмаган бўлишимиз мумкин, аммо умумий олганда, жамоам кўрсатган футбол менга ёқди. "Насаф" тутган йўл яқин келажакда ўз мевасини беради.\nРақибнинг ожиз нуқтаси? Биз улар жисмоний тарафлама 90 дақиқа ўйнай олмасликларини билардик. Эътибор берган бўлсангиз, ўйин охирида ташаббус бизнинг қўлимизда бўлди", - деди Рўзиқул Бердиев.\nЎқилди (марта): 1271. Киритилган сана: 2019-03-10 11:56:05.\nDinamo - Sugdiyona 1:0 / 2019, 4-тur. Jasur Azimov TV


♣ ₪☼₪QÀLBÌ ÝÄQÌÑ ÍN$ØNLÀR₪☼₪ ♣ | OK.RU\n♣ ₪☼₪QÀLBÌ ÝÄQÌÑ ÍN$ØNLÀR₪☼₪ ♣\nNews FeedTopics 67Photos 46Videos Participants 99\nSizga oq yo'l tilay qora ko'zligim Yaxshilarga boring va yaxshi boring Ey shirin so'zligim yolg'on so'zligim Siz ham hammasini taqdirdan ko'ring.....Faqat og'ir bo'lar ayrilib ketmoq Jondan kechmoq og'ir kechadi faqat Ko'ksimni parmalab tursa-da firoq Sizga baxt tilayman o'zimga toqat....Ortiq siqilmayman bo'ldi yetadi Bir marta kelaman axir dunyoga Nuqul dod-voy bilan umrim o'tadi Aza tutaversam har bevafoga....!!\nБир куни бир Устоз ўз шогирдларидан сўрабди: - Нима учун инсонлар урушиб турганларида бир бирларига баланд овозда гапириб, бақиришади? - Чунки улар ўз тинч холатларини йўқотганлари учун, жахли чиққани учун. - деб жавоб берибди шогирдларидан бири. - Ахир шу инсон олдингиздаку, нима учун бақириш шарт? Бир бирларинг билан паст овозда гаплашишни иложиси йўқми…? Агар жахлингиз чиқса, нима учун энди бақириш шарт? - деб яна устоз сўрабди. Шогирдлар ўз фикрларини айтишибди, лекин хеч\nСизнинг дунёнгизга сиғмайман, дўстлар, Ҳафталаб уйимдан чиқмайман дўстлар. Кулгили туюлар балки ҳолатим – ОНАМНИ соғиниб йиғлайман дўстлар. Мени Яратгандан тортиқ билади, Хатто онасидан ортиқ билади, ОНАМНИ соғиниб йиғлайман дўстлар. Йигирмадан ўтдиму дард ўта қолмас, Кўксимга муз боссам, совута олмас, Бугун мени хеч кимса овута олмас – ОНАМНИ соғиниб йиғлайман, дўстлар. Ҳасратимга қулоқ солиб тургандир, Теран хаёлларга толиб тургандир. Качон келар дея кутиб тургандир, ОНАМНИ с\nЭркакни чиройлиси болмайди,эркакни чиройи уни лавзи ва гуруридир..!Эркак болиб келдими дунйога еркак дек болиб онангизни,синглизни асранг..!!\nSog'inch daryosi shunchalar tez oqadiki, diydor deb atalmish narigi sohilga o'tolmayman............\nХает севги билан гузал.


Абу Ҳомид Ғаззолий: Эй фарзанд - Asaxiy\nАбу Ҳомид Ғаззолий: Эй фарзанд\nШайх Муҳаммад Содиқ Муҳаммад Юсуф: Мўминнинг нажоти - муфассал закот китоби\nМаълумки, Имом Абу Ҳомид Ғаззолийнинг "Эй фарзанд" номли рисоласи аввал ҳам босилиб чиққан эди. Тез орада у ўқувчилар қўлига етиб уларга манзур бўлди. Бу китобчанинг одамлар орасида жуда тез тарқалгани, кишиларни ўз фарзандларининг камоли учун нечоғлик қайғураётганидан далолатдир.\nАна шундай қувонарли ҳолатни кўриб, бу хайрли ишни давом эттириш мақсадида "Эй фарзанд"ни қайта, икиинчи нашрга тайёрлашни азм қилдик.\n"Эй фарзанд" яна китобхонлар қўлида. Ҳидоят ва тавфиқ Аллоҳдандир. Фарзандларимизни тўғри йўлда улғайиб, баркамол инсон бўлиб етишишларини Яратганнинг Ўзидан сўраб қоламиз.\nИздательство Имом Бухорий халқаро маркази\nОсновные характеристики Абу Ҳомид Ғаззолий: Эй фарзанд\nОставить отзыв о Абу Ҳомид Ғаззолий: Эй фарзанд


UzAuto Motors компанияси Onix автомобилини ишлаб чиқаришга тайёрланмоқда » Muzlik.uz - O‘zbekiston yangiliklari\nUzAuto Motors 2020 йилда ягона платформадаги Сhevrolet Onix ва бошқа янги моделларни ишлаб чиқаришга тайёргарликни бошлайди, дея хабар қилди компания матбуот хизмати. Тайёргарлик ишлари доирасида корхоналардаги ишлаб чиқариш жарааёни 6 январга қадар вақтинча тўхтатилди. Келгуси йил давомида янги моделларни ўзлаштириш доирасида ишлаб чиқариш жараёнида қисқа танаффуслар кузатилиши кутилмоқда. Бироқ бу компания томонидан харидорларга автомобилни ўз муддатида етказиб берилишига тўсқинлик қилмайди, дея қайд этди компания. «Газета.uz» июнь ойида Onix ва бошқа арзон моделларни ишлаб чиқариш режалари тўғрисида хабар қилган эди. Кейинроқ Onix локализация даражаси босқичма-босқич 60 фоизга етиши маълум қилинди. "Газета.uz"да реклама 25 декабрь куни UzAuto Motors қимматбаҳо сегментдаги тўртта — Tahoe, Traverse, Trailblazer ва Equinox (нархлар) моделларини тақдим этди. UzAuto Motors маълумотларига кўра, 26 декабрь куни компания автомобиль ишлаб чиқариш ҳажми бўйича рекорд натижа қайд этди. 2019 йилда компания томонидан 250 минг дона автомобиль ишлаб чиқариш режаси қўйилган бўлишига қарамай, харидорларнинг талаб ва эҳтиёжларидан келиб чиққан ҳолда 271 098 дона автомобиль ишлаб чиқарилди. 2018 йилда ушбу кўрсаткич 220 минг донани ташкил қилганди. «Ушбу натижага компанияда амалга оширилган технологик ускуналар ҳамда ишлаб чиқариш жараёнининг модернизация қилиниши натижасида эришилди», — дейилади хабарда.


Францияда ноқонуний муҳожир паспортини еб қўйди\n14:06 / 19.08.2016\nФранциянинг Тулузасида гамбиялик ноқонуний муҳожир депортацияга тушмаслик учун паспортини еб қўйди. Бу ҳақида La Depeche маълум қилди.\nМанбага кўра, 34 ёшли Бубакар Франциядан бошпана излаган, бироқ бунинг ўрнига ҳибсга олиниб, депортация учун Тулуза аэропортига етказилган. Муҳожир шу қадар уйига қайтгиси келмаганидан, чегара назоратидан ўтаётган вақтда ҳужжатларни кўрсатиш сўралганда паспортидаги маълумотлар берилган саҳифаларни йиртиб, уларни ютиб юборган.\nШундан сўнг у полиция ходимлари билан зиддиятга борган ва бунинг натижасида ҳаво кемаси капитани уни бортга чиқаришга изн бермаган. Бубакар икки ойлик қамоқ жазосига ҳукм қилинди. Жазо муддати ниҳосига етгач, у барибир Гамбияга депортация қилиниши керак бўлади.\nМакрон урушдан кейинги Суриянинг тақдири ҳақида фикр билдирди\nАсад Францияга орденини қайтариб берди\n07:41 / 20.04.2018\nИИВ аҳолига биометрик паспортлар бўйича мурожаат билан чиқди\n14:39 / 18.04.2018


16.02.2019 15:36 0 323\nКеча, 15 февраль куни Ахборот ва оммавий коммуникациялар агентлиги пресс-холлида «Урбанизация дастури: мақсад, вазифалар ва кутилаётган натижалар» мавзуcида матбуот анжумани бўлиб ўтди. Бу ҳақда агентлик матбуот хизмати хабар берди.\n«Ўзбекистонда ҳозирда 119 та шаҳар бор, бироқ охирги 10 йилда бирорта янги шаҳар пайдо бўлмади, – деди Иқтисодиёт ва саноат вазирлиги ҳузуридаги Прогнозлаштириш ва макроиқтисодий тадқиқотлар институти директори ўринбосари Турсун Аҳмедов. – 119 та шаҳарнинг 81 таси кичик шаҳарлар тоифасига киради. Кичик шаҳарларда ишсизлик даражаси қишлоқлардагига нисбатан юқори. Уй-жой билан таъминланганлик даражаси, инфратузилма, ишлаб чиқариш, хизмат турлари йўлга қўйилиши ва бошқарувдаги муаммолар туфайли кичик шаҳарлар ривожланмай қолмоқда».\nТадбирда жорий йилнинг 1 апрел кунига қадар «Ноқишлоқ хўжалик аҳамиятидаги ер участкаларини хусусийлаштириш тўғрисида»ги қонун лойиҳаси ишлаб чиқилиши маълум қилинди. Унда шаҳарда бўш турган, ишлатилмай қолган ерларни сотиш тартиби белгиланиши кўзда тутилмоқда.\n«Бутун дунёда шаҳарларнинг тоифалари миқдор бўйича оптимал нисбатда бўлиши керак, – деди Турсун Аҳмедов. – Шаҳарларнинг 4 тоифаси мавжуд: кичик, ўрта, катта ва йирик шаҳарлар. Республикамизда йирик шаҳарлар деярли йўқ. Сабаблари – охирги пайтда шаҳарларга эътиборнинг камайгани, мақсадли урбанизация дастури бўлмаганида. Кичик шаҳарлар билан посёлкалар сони кўпайиб кетгани учун ҳам Ўзбекистонда урбанизация жараёнлари суст кечмоқда. Бошқарув нуқтаи назаридан, республика доирасида 2 та шаҳар бор: Тошкент ва Нукус. Вилоят даражасидаги шаҳарлар 30 мингдан ортиқ. 7 мингдан зиёд шаҳар эса туман даражасидаги шаҳарлар ҳисобланади. Урбанизация жараёнида асосий эътиборни вилоят ҳамда туман марказларига қаратиш керак. Чунки Тошкент ҳаммани қабул қила олмайди, Тошкентнинг ҳам маълум сиғими бор. Бунда шаҳар агломерацияси деган тушунчани инобатга олиш керак».\nАнжуман давомида Қибрайда илм шаҳарчасини ташкил этиш режалаштирилаётгани айтилди. Фанлар академияси, жумладан, 11 та илмий тадқиқот институти Қибрайга кўчирилиши, ҳудудда олимларнинг яшаши учун барча шароитлар яратилиши ҳақида маълумот берилди.\nМутасаддиларнинг билдиришича, Тошкентни мегаполисга айлантириш, шаҳарда асосан ишбилармонлик марказлари, хизмат ва савдо мажмуалари жойлашиши, бошқа объектлар, жумладан, олий таълим масканлари ҳам шаҳар атрофи ва ташқарисида бўлиши назарда тутилмоқда.\n«Ҳозирда шаҳар меъморчилиги бўйича жаҳон тажрибасини ўрганаяпмиз, – деди Прогнозлаштириш ва макроиқтисодий тадқиқотлар институти директори ўринбосари Турсун Аҳмедов. – Мақсадимиз: йирик шаҳарларда олий ўқув юртлари ва илмий тадқиқот муассасалари жойлашувини тўғри ташкил этиш. Ўрганишларимиздан маълум бўлишича, дунёнинг ривожланган мамлакатларида университетлар ва илмий институтлар одатда шаҳар ташқарисида ёки атрофида жойлаштирилган. Ўзбекистон Миллий университети, Тошкент давлат техника университети ҳам, балки 5 йил, балки 10 йилдан кейиндир, шаҳар ташқарисига кўчирилиши мумкин. Талабалар шаҳарчаси яқинда обод қилинди, бу албатта қувонарли ҳол. Лекин мазкур ҳудуд обод қилинди дегани университетлар кўчирилмайди дегани эмас».\nЖурналистлар янги андозадаги замонавий «сити»лар нега айнан шаҳар марказлари – инфратузилма, энергия манбалари, коммуникация тармоқлари мавжуд бўлган тайёр ҳудудда қурилаётгани хусусида савол берди. Туман ёки чекка қишлоқларда ҳам шундай «сити»ларни қуриш таклифи билдирилди, натижада ўша овлоқ маконларга технология, таъминот кириб бориши, инфратузилма яратилиши таъкидланди.\nҚурилиш вазирлиги матбуот хизмати раҳбари Дилшод Жалолов бунга инвесторларни сабаб қилиб кўрсатди, қишлоқлар эмас, айнан инфратузилмаси ривожланган шаҳар марказлари сармоядорлар учун жозибадорроқ эканини айтди.\nТошкент урбанизация инвесторлар


«Тоттенҳэм» «Уэмбли»да 8 йилдан бери ютқазмоқда, жамоанинг мавсумдаги ғалабасиз серияси 6та ўйинга етди\n12:06 / 03.11.2016\nЛондоннинг «Тоттенҳэм» жамоаси ЕЧЛ гуруҳ босқичининг 4-турида «Байер»га 0:1 ҳисобида ютқазди.\nБу «шпорлар»нинг «Уэмбли» стадионидаги қаторасига 6-учрашувда ютқазиши бўлди.\nЛондонликлар охирги марта бу стадионда 2008 йили ғалабали учрашув ўтказган, ўшанда Англия Лигаси кубоги финалида «Челси» таслим этилганди (2:1). Шундан сўнг «Тоттенҳэм» «Уэмбли»да 6та учрашув ўтказиб, «Манчестер Юнайтед», «Портсмут», «Челси» (2 марта) ва «Монако» жамоаларига ютқазганди.\nБундан ташқари, «шпорлар» жорий мавсумда барча турнирларни ҳисобга олган ҳолда қаторасига 6 учрашувда ғалаба нелигини билмаяпти. Бундай серия «Тоттенҳэм» устози Мауриcио Почеттино фаолиятида илк марта рўй бериши ҳисобланади.\nОхирги марта лондонликлар жамоаси 2 октябрь куни, АПЛ доирасида «Манчестер Сити»ни ўз майдонида 2:0 ҳисоби билан енгганди.\nТоттенҳэм Уэмбли Почеттино


Кеча, 10 феврал куни, Тошкент вилояти ИИББ Уюшган жиноятчиликка қарши курашиш бўлими ҳамда Тошкент тумани ИИБ тезкор ходимлари томонидан ўтказилган тадбирда қиймати 55 миллион сўмга яқин қалбаки 100 минг сўмлик купюраларни муомалага киритмоқчи бўлган шахслар қўлга олинди.\nТошкент вилояти ИИББнинг хабар беришича, Тошкент шаҳрида яшовчи, 1991 йилда туғилган Ф.Р. танишлари, 1997 йилда туғилган Ж.Т. ва А.А. билан биргаликда ноқонуний равишда қалбаки пулларни ясаб, уларни муомалага киритиш мақсадида тайёрлаганида тезкор ходимлар томонидан далилий ашёлар билан ушланган.\n“Тадбир давомида ушланган шахслардан 58 дона кесилган, 490 дона қоғозда тайёрланиб кесилмаган қалбаки 100 минг сўмлик купюралар, рангли принтер, 2 қути махсус қоғозлар, пичоқ ва бошқа буюмлар далилий ашёлар сифатида олинди,” – дейилади ИИББ хабарида.\nҲолат юзасидан ушланган шахсларга нисбатан Жиноят кодексининг 176-моддаси 2-қисми билан жиноят иши қўзғатилган.\nҲиндистонда ишлаб чиқарилган дориларни 150 млн сўмга сотмоқчи бўлган фуқаро ушланди


19:14 / 26.06.2021\nНаманган вилояти Янгиқўрғон туманида жойлашган Ўнғор тоғи ҳақида турли афсоналар юради. Айнан шу тоғ Қирғизистон ва Ўзбекистонни ажратиб туради. Машҳур қўшиққа айланган Наманган олмаси мана шу ерларда етиштирилади. Шунингдек, баҳор келиши билан одамларнинг тилидан тушмайдиган Нанай қишлоғи ҳам шу ерда жойлашган.\nАтрофдаги қишлоқларда одамлар асосан боғдорчилик ва деҳқончилик билан шуғулланади. Тоғ ёнбағрида Мамай, Қизилёзи, Заркент, Порамон, Нов каби ўзбек ва қирғиз қишлоқлари жойлашган.\nБу ердаги боғбонлар олма ва маҳаллий аҳоли ғайноли деб атайдиган қора олхўри етиштиришнинг ҳавосини олган. Улар картошка экиб, уни сақлашни ҳам қойиллатишади. Одамлар тоғ ёнбағирларидаги барча ерлардан унумли фойдалангани қувонарли ҳолат.\nНанай қишлоғи ҳақида эшитмаганлар бўлмаса керак. Айнан шу тоғ бағрида жойлашган Нанайга бутун мамлакатдан дам олувчилар келади. Шунга яраша дам олиш масканлари ҳам кўп.\nНанай ва Мамай топонимлари мўғул саркардаларининг номи билан боғланади. Машҳур рус академиги шарқшунос ва турколог Василий Бартольд ўз вақтида мана шу ҳудудларда яшаб, илмий ишлар билан шуғулланган.\nДоривор ўсимликлар ҳамда дарахтлар кўп бўлгани учун бу ҳудудлар асаларичилик билан шуғулланувчиларнинг ҳам севимли масканига айланган. Боғларнинг ички қисми ва тепаликларда кўплаб асалари уяларини учратиш мумкин. Хуллас, Ўзбекистоннинг энг чиройли жойларидан бири Нанай десак, бўрттириш бўлмайди. Имкон топиб, бу ерга келсангиз, адашмайсиз.\nНаманганда кўприк созлаш ишлари сабаб транспорт ҳаракати вақтинча чекланди\n18:35 / 26.06.2021\n“Диплом билим даражаси эмас, ишлаш учун ҳужжат бўлиб қолди” — наманганлик Кембриж халқаро ўқитувчиси


Samarqand Qishloq Xo'jalik Instituti rasmiy veb sayti - Менинг дўстим Ватан ҳимоячиси 14 январь – Ватан ҳимоячилари куни\nМенинг дўстим Ватан ҳимоячиси 14 январь – Ватан ҳимоячилари куни\nPublished on Friday, 12 January 2018 08:33\nЮртни, Ватанни ҳимоя қилиш ҳар бир фуқоронинг олий бурчи ҳисобланади. Ҳозирги кунда ўз оила аъзолари, дўстлари, ёру-биродарларидан узоқда Ватанни қўриқлаётган мард ўғлонларни яқинларнинг қанчалик соғинишларни аскарлик шарафига муносиб бўлган ҳар бир инсон яхши англаб етади.\nОлисдла муддатли ҳарбий хизматни ўтаётган дўстингиз билан охирги марта қачон кўришгансиз? У билан дилдан суҳбатлашмаганизга қанча бўлгани эслай оласизми? Ҳозир у билан кўришиб қолсангиз, нима деган бўлардингиз?\nУшбу саволлар берилганда юрак хаприқиши турган гап. Чунки, инсон узоқ вақт кўришмаган ўз яқинлари билан бирга қадрдон дўстларини ҳам соғинади, уларнинг суҳбатини қўмсайди. Айниқса, ҳарбий хизматни ўтаётган йигитларга бу жуда билинади.\nЮртимизда Ватан ҳимоячилари куни арафасида Ўзбекистон Республикаси Мудофаа вазирлиги, маҳаллий ҳокимликлар юртимизнинг турли ҳудудларида муддатли ҳарбий хизмат ўтаётган аскарларга оила аъзолари қаторида дўстлари билан ҳам видеомулоқот орқали кўришишларига имконият яратиб берилмоқда.\nСамарқанд қишлоқ хўжалик институтида “Менинг дўстим – Ватан ҳимоячиси” деб номланган видеомулоқотда Самарқанд ва Хоразм вилоятларида муддатли ҳарбий хизматни ўтаётган аскарлар ва уларнинг оила аъзолари, дўстлари бир-бирлари билан дийдорлашди.\nВидеомулоқот иштирокчиларини Самарқанд ва Хоразм вилоятлари ҳокимликлари масъул ходимлари, Ёшлар иттифоқи фаоллари, ҳарбийлар Қуролли Кучларимиз ташкил этилганининг 26 йиллиги билан табриклади. Уларга энг самимий тилаклар билдирилди.\nШундан сўнг Хоразмда ҳарбий хизмат ўтаётган самарқандлик аскарларнинг ўз навбатида, қадимий ҳамиша навқирон шаҳарда хизмат қилаётган кўҳна урганч йигитларнинг оила аъзолари, дўстлари Ватан ҳимоячиларини байрам билан қутлади.


Австриянинг Зальцбург шаҳридаги тадқиқотчиларнинг бир гуруҳи чўчқалар тўқималарида олиб борилган тажрибалардан сўнг одам ўлимининг аниқ вақтини аниқлашни ўрганди. Бу ҳақда «Korrespondent.net»га асосланиб «Дарё» нашри хабар берди.\nОлимларнинг таъкидлашича, янги технология ҳатто ўн кундан кейин ҳам ўлим юзага келган вақтни аниқ соатигача белгилаш имконини беради.\nЗоологлар чўчқа тўқималаридаги маълум бир оқсил моддалар вақт ўтиши билан парчаланишини ва бу улар ўлимини аниқ белгилашга асос бўлишини исботлади. Шундан сўнг чўчқа ва одамлар тузилишидаги ўхшашликни ҳисобга олиб, патологоанатомлар одам тўқимасининг 60 та намунасини ўрганиб чиқди ва ўлган одамларнинг мушак оқсилларида ҳам ўхшаш жараён кузатилишини аниқлади.\nОлимларнинг фикрича, ушбу технология криминалистикада қўлланилиши мумкин.


Бойликка ўч қудахолага “чап” бердик! | Суғдиёна биринчи аёллар электрон журнали\nБойликка ўч қудахолага “чап” бердик!\nСинглимни узатганимиздан бери туғилиб ўсган уйимизга у билан келишиб, биргаликда борадиган бўлдик. Бу онамга ҳам қулай-да: икки қизини баравар кутади.\n— Бугун нима овқат қилдингиз? – сўради синглим кела солиб.\n— Палов. Сенга ҳам озгина бериб юбораман.\n— Озгина эмас, кўпгина бериб юборсангиз ҳам майли. Қўшимчасига сомса пиширсак бўларди. Опа, сиз салатга устасиз-ку, тайёрлаб беринг, уйга олиб кетаман.\n— Намунча? Опангни доим бир коса овқат билан жўнатаман-ку?!\n— Овсиним икки болали бўлишига қарамай, ҳар уйига борганида қўш тоғора билан келади, – деди синглим бўшашиб. Бир оз туриб эса укамнинг қўлига пул тутқазиб: “Дўкондан ширинлик ва сок олиб келиб бер”, деди ва уларни ҳам “кетар халта”сининг ёнига қўшди. Шу бўлди-ю, синглимни келинлик уйига сафарга жўнатгандек бир машина егулик билан кузатадиган бўлдик. Қудахола чиройли қилиб айтганда, “орзу-ҳавасли” бўлиб чиққанига онам бечора таслим: унинг қош-қовоғига қараб иш тутишдан чарчамайди. Уйга ярим ойда меҳмон бўлиб бораману на онам, на синглим билан чақчақлақлашиб ўтира оламан. Учаламизнинг ҳам кунимиз ошхонада куймаланиш билан ўтади.\nАслида, синглимнинг шундай хонадонга келин бўлишига ўзим сабабчиман. Қўшним “Энг яқин дугонам қиз қидираяпти, совчиликка юравериб, чарчадик”, деганида синглимни тавсия қилгандим. У чиндан ҳам қудахола билан анча қалин. Иккаласининг орасида гап турмаслигидан синглимнинг қандай кийингани-ю, кўча супуришга соат нечада чиққанигача ундан эшитаман. Мўлжалдаги макримни қўшним орқали амалга ошириш мумкинлигини ҳисобга олиб, у билан суҳбатимизни “иссиқ-совуқ”ларга олиб бориб тақадим. “Одамнинг бундай нарсалар комига илиниши ҳеч гап эмас экан. Баъзилар эрини ўзига “иситиш” учун фолбинга борса, баъзилар қайнонасининг тилини “боғлаб” қўяркан. Қандай қилиб дейсизми? Келинлар ҳар уйига борганида онаси овқат бериб юборади-ку, ўшани баъзи ноинсофлар “ўқитиб” қўяркан. Бунақа келинлардан Худо асрасин”, дедим. Қўшним ёқа ушлади. Бу ҳақида дугонасига сўзлаб бергани, келинларининг уйидан келган сархил таомларни паққос тушириб, икки овсин ўртасида норасмий “Ошга марҳамат” мусобақасини уюштирган қудахола эса тилини тишлаб қолгани тез орада аён бўлди.\n— Ўзимизга мастава пиширсангиз ҳам бўлади, ойи, ҳеч нарса олиб кетмайман, — деди синглим.\n— Нега? – деди ойим ҳайрон бўлиб.\n— Қайнонам “Уйингиздан бир томчи сув ҳам олиб келманг”, деб қаттиқ тайинлади. Айтганини қилмасам, жаҳли чиқади.\n— Овсининг-чи? – деб сўрадим ҳеч нарсани билмагандек.\n— Унга ҳам шундай талаб қўйган, ҳайронман, негадир, тўсатдан ўзгариб қолди. Иккинчи макр\n“Бемалол гаплашиб ўтирадиган кунимиз ҳам бор экан”, деб хурсанд бўлганча суҳбатга берилиб кетдик. Аммо синглимдан эшитадиган гапимиздан кўра, ўн хил таом пиширганимиз маъқул эди. Нима дейди, денг?\n— Яқинда ойижонимизнинг туғилган куни. Борарсизлар-а?\n— Ҳа, ёдимда. Бисотимдан яхши бир матони ажратиб қўйганман.\n— Вой, унингиз бўлмайди! Камида бош-оёқ сарупо қилишингиз керак.\n— Ҳа, майли, нима ҳам дердим? Дам олиш кунингда биргаликда бозорга борайлик, бўлмаса, — деб менга юзланди ойим.\n— “Чорсу”, “Ипподром”га бориб юрманглар. Менинг қайнонам “бутик”дан кийинади.\n— Буниси ошиб тушди-ку! “Бутик”дан бош-оёқ кийим олиш учун қанча пул кераклигини биласанми? – ўзимни тутиб туролмадим.\n— Нима қилай? Овсиним қимматбаҳо халат кўриб келибди, ўшани сотиб олмоқчи. “Уйимдагилар бош-оёқ кийим олиб келишади, мен шуни совға қилсам бўлар”, деяпти. Унинг олдида мен ажралиб қоламанми?\n— Ота-онанг олиб борадиган матоҳ билан эмас, ақл-заковатинг билан ажралиб тургин. Миянгни ишлатиб кўр, қайнонанг кийимни ош қилиб ичадими? Эрингга “Мен янги келинман, оиламизга ажойиб янги одатни киритмоқчиман. Ҳали кўрасиз, ташаббусим ҳаммага ёқиб, ўз “имиж”имни яратаман. Ойижонимизнинг туғилган кунларини оилавий ресторанда нишонлайлик. Шодиёнамиз унутилмас бўлади. Иккинчидан, ҳаммамиз ҳар ёқдан майда-чуйда кийим-кечаклар совға қилгандан кўра, ўшанга кетадиган пулни ўртага ташлаб, тилла занжир олайлик. Ойижонимнинг дидлари нозик, биз танлаган кўйлак ёқмаслиги мумкин, тилла эса ўлмайдиган мол. Чиройли гулларни қўлларига тутқазиб, табриклар билан бўйинларига тақиб қўйсак, кўнгиллари тоғдек кўтарилади”, дегин.\n— Бошқатдан қайтариб юборинг, опа, ёзиб олай. Ёддан айтиб бермасам, эплолмайман, – деди соддадил синглим.\nОйим эса бу режани хом баҳолаб, қудахоланинг туғилган куни учун ҳаракатни бошлади. Озгина вақт ўтиб, синглим билан телефонда гаплашдик. Айтишича, ёзиб олган матнини яхши ёдлабди ва эрига айтиб берибди. Таклифи, тўғрироғи, менинг таклифим ҳаммага бирдек ёқиб, инобатга олинибди. Ресторан харажатларини қисқартиришни хоҳлаган қудахола эса туғилган кунни оилавий ўтказиш, у ерга қудаларни чақиртирмаслик таклифини берибди.\nҲайит айёми арафасида яна қудахоламиз билан зимдан курашишга тўғри келди. Синглимни ҳузурига чақириб: “Овсинингиз уч кун Ҳайит дастурхони ёзиб, “келинсалом” қилиб, меҳмон кутган. Дастурхондаги ноз-неъматларни кўриб, қўшниларимнинг оғзи ланг очилиб қолган. Қудаларим зап бамаъни одамлар-да, ҳайитликни “доллар”да бергани етмагандек, юмшоқ мебель ҳам совға қилишганди. Болаларим бири биридан кам бўлмасин, дейман. Сизникилар ҳам шунга қараб иш тутишар”, дебди.\n— Дадам ва ойимнинг бошларини қотирма. Улар сени тўрт йил “контракт”да ўқитиб, тўртта Ҳайитни ошиғи билан қилиб бериб бўлишган. Ҳозир ҳеч бир келин Ҳайитда меҳмон кутаётгани йўқ. Янги урфга кўра, ҳамма дам олишга кетаяпти. Эрингга айт: “Самарқанддек гўзал шаҳарга кунда юзлаб туристлар келади-ю, мен ўзбекистонлик бўла туриб, бирор марта бормаганман. Кеч бўлса-да, “асал ойи”мизни ўша ерда ўтказиб келайлик”, де. Ўргатдим яна.\nУч кундан кейин синглим билан қўнғироқлашганимда бунга эри рози бўлгани, аммо қайнонаси кўнмаётганини айтди.\n— Унда эрингга ҳомиладорлигинг сабаб, уч кун меҳмон кутиб чарчашинг, ҳар бир меҳмонга уч мартадан эгилиб салом бериш ҳозирги ҳолатингга тўғри келмаслигини тушутир, – дедим.\nБу гапдан кейин куёв “Ҳайитда меҳмон кутмайди”, деб туриб олибди. “Мен ҳаммага овоза қилиб, меҳмон чақириб қўйганман, келган одамларни “Келиним Ҳайит қилмайди”, деб қайтарамизми?” деган онасига: “Бундай дейишга уялсангиз, яхшиси, “Келин-куёв Самарқандга кетди” денг. Шунда ҳамманинг ҳаваси келади”, дебди. Шундай қилиб, мен ота-онамни деб ўйлаб топган макрим баҳонасида ёшлар ҳам дам олиб келишди. Хулоса\nБундай қудаларга икки-учта макру ҳийла билан бас келиш қийин, албатта. Аммо унутмангки, орзу-ҳавас йўлида меҳнат, маблағ ва вақтнинг кўкка совурилишига томошабин бўлиб туриш аҳмоқликдан бошқа нарса эмас! МУБИЙНАTwitter НравитсяSocButtons v1.5\nbizadayam bor xuddi shunaqa quda xola uzodaligim uchun singlimga tuzukroq maslaxat xam berolmayman uni ustiga pochcham xam oyisini chizgan chizigidan chiqmiydi иқтибоз


16:54 / 13.02.2015 | D.M | 3447\nУйда жанжал чиқса, хотин эрнинг хонадонини “дўзах” деса, қилган ишини миннат қилса, эр хотинини тинчлантирсаю, у тинчланмаса, ҳар хил бўлмағур гапларни гапираверса, хотинга ҳатто ўз ота-онасининг гапи ўтмаса. Бундай вазиятда нима қилиш керак? Эрни бу аёл билан яшаши жоизми?\n"Бахтиёр оила" китобини ўқишингиз керак. Унда оила учун зарур бўлган кўп гаплар жамланган. Ҳозирча ўша китобдан сиз сўраган масалани юборамиз. Ўзим ёзган китобни ҳар бир одамга алоҳида керак жойини юбориб туришимга мени мажбур қилманглар. Ахир мен бошқа ёзилмаган гапларни ёзишим, айтилмаган гапларни айтишим керак! Бош кўтариш содир бўлганда Эр-хотин орасидаги ўзаро муомалаларда содир бўладиган тушунмовчиликлар ва майда жанжаллар «Эр-хотиннинг уриши – дока рўмолнинг қуриши» сифатида ўтиб кетавериши мумкин. Аммо, иш жиддийлашиб, икки тарафдан бирининг бош кўтариши, яъни оилада ўзига юклатилган вазифаларни бажармаслик ҳолати юз берса, оиланинг бирлигига ҳақиқий таҳдид солинган бўлади. Энди жиддий чоралар кўриш зарур бўлиб қолади. Ушбу ҳолат, ҳақиқатда ҳам, жиддий бўлганлиги учун уни Аллоҳ таолонинг Ўзи Қуръони Каримда муолажа қилган. 1. Аёл томонидан бош кўтариш содир бўлгандаги ҳолатнинг муолажаси. Аллоҳ таоло «Нисо» сурасида шундай деб марҳамат қилади: «Беписандликларидан хавф қилинган(аёл)ларга ваъз-насиҳат қилинг, ётоқларида ҳижрон қилинг ва уринг. Агар сизга итоат қилсалар, уларга қарши бошқа йўл ахтарманг. Албатта, Аллоҳ Алий ва Кабийрдир» (34-оят). Беш қўл баробар эмас, баъзи аёллар солиҳалик мақомига лойиқ бўла олмайдилар. Ҳаддиларида турмай, эрларига қарши бош кўтариб, беодоблик, итоатсизлик кўрсатадилар. Шундай ҳолларда нима қилиш керак? Уларга ҳолатларига қараб, муомала қилинади. Биринчи босқичда, итоатсизлик аломатлари кўриниб, эрни беҳурмат қила бошлаганида унга ваъз-насиҳат қилинади. Ваъз-насиҳат самара бериб, муносабатлар изга тушиб кетса, айни муддао. Агар фойда бермаса, хотиннинг итоатсизлиги, исёни давом этаверса, бошқа чора кўрилади. Иккинчи босқич ҳижрон, бирга ётмаслик, гаплашмасликдир. Албатта, ҳижрон ваъз-насиҳатдан кўра анча таъсирлидир. Чунки бу масалада аёллар жуда ҳассос бўладилар. Эрларининг уларга эътиборсизлиги, гаплашмай қўйиши кўзларини каттароқ очишга мажбур этади. Ҳали инсофларини йўқотмаган бўлсалар, ўзларига келишларига, хатоларини тузатишларига сабаб бўлади. Аммо, бу чора ҳам таъсир қилмаса, аёл буткул инсофини ютиб, итоатсизликда, исёнда давом этаверса, бу унинг яхшилик билан йўлга кирмаслигининг аломатидир. Энди унга нисбатан янада таъсирчанроқ чора – ўзини билмаганларга қилинадиган муомала қўлланилади. «Беписандликларидан хавф қилинган(аёл)ларга ваъз-насиҳат қилинг, ётоқларида ҳижрон қилинг ва уринг». Аммо, уриш деганда, қаттиқ калтаклаш, аъзоларини синдириш ёки бошқа жароҳатлар етказиш тушунилмайди. Ўтган аҳли солиҳ уламоларнинг бирларидан ушбу ояти каримада изн берилган уришнинг маъноси сўралганида: «Мисвок ёки бирор бармоғи билан туртиш», – деганлар. Ҳадис китобларида ривоят қилинишича, Муовия ибн Ҳайра ал-Қушайрий розияллоҳу анҳу: «Ё Расулаллоҳ, хотинларимизнинг биздаги ҳақлари нима?» деб сўраганида, Набий алайҳиссалом: «Агар таом есанг, унга ҳам едирасан, кийим кийсанг, унга ҳам кийдирасан, юзига урма, ёмон сўкма, ташқарида ҳижрон қилма», – деганлар. Бошқа бир ҳадисда Расулуллоҳ соллаллоҳу алайҳи васаллам: «Аллоҳнинг чўриларини урманглар!» – деганлар. Бунга ўхшаш ҳадислар кўп. Кўриниб турибдики, ояти каримадаги уришга берилган изн фақат сиёсат учун, ўзини билмаган аёлларга таъсир ўтказиш учундир. Аёл киши табиатан аччиғи тез чиқадиган, таъсир чан, шошқалоқ бўлади. Сал нарса баҳонасида эрига нис батан итоатсизлик ва беодоблик қилиб қўйиши мум-кин. Аммо, кейин ўзига келиб, итоатга қайтса, уларга қарши чора кўришга зарурат қолмайди, юқорида саналган чора-тадбирларни ҳам қўллаш шарт бўлмайди. «Агар сизга итоат қилсалар, уларга қарши бошқа йўл ахтарманг». Бу нарса оилани мустаҳкамлашга омил бўладиган ишдир. Чунки бир-бирига нисбатан кечиримли бўлиш доимо яхшилик омилидир. Агар ким бу кўрсатмаларга юрмаса, ўзидан кўрсин. Чунки: «Албатта, Аллоҳ Алий ва Кабийрдир». Ушбу ояти карима охирги пайтларда кўпгина тортишувларга сабаб бўлди. Бу тортишувлар мусулмонлар билан мусулмонлар ўртасида ҳам, мусулмонлар билан бошқалар ўртасида ҳам бўлди. Баъзи чаласовод кишилар ғарбда яшаб туриб, аёлларни уриб туриш керак, деб, ушбу оятни далил қилиб келтирдилар. Ҳаттоки, уришни қандай амалга ошириш йўлларини баён қилганлари ҳам бўлди. Бу гапдан хабардор бўлган ғарбдаги инсон ҳуқуқини ҳимоя қилиш фаоллари Исломга ва Қуръони Каримга қарши норозилик билдира бошладилар ҳамда ўз жамиятларига аёлларга «душман» бўлган «зулм»га қарши чора-тадбирлар кўриш чақириқлари билан чиқдилар. Уларда Исломда аёл кишини аёл бўлганлиги учун вақти-вақти билан калтаклаб туриш керак, деганга ўхшаш тушунча пайдо бўлган эди. Аммо ояти каримадаги ҳақиқий маъно ва унга воқеъликда қандай амал қилиниши суриштирилмас эди. Аввало, бу оятдаги «уриш» фарз ҳам эмас, вожиб ҳам, суннат ҳам, мундуб ҳам, мустаҳаб ҳам эмас. Бу «уриш» дўқ-пўписа маъносида, холос. Амалда эса, деярли йўқ. Иккинчидан, бу ерда эр-хотин орасидаги мазкур ноқулай ҳолатни бартараф қилиш учун уришдан бошқа чора кўриш мумкин эмас, деган гап йўқ. Айтай лик, эр ўзига қарши бош кўтарган, беодоблик қилган аёлига насиҳат қилди, жойини бошқа қилиб олиб, ҳижрон ҳам қилди. Бас, шундан кейин хотинини уришни истамаса, гуноҳкор бўладими? Албатта, гуноҳкор бўлмайди. Агар у аёлни калтаклашдан бошқа ярашиш чорасини кўрса, гуноҳкор бўладими? Мисол учун, аёлининг бошини силаб, яхши гаплар айтиб, ярашиб олса, Қуръони Каримга қарши чиққан бўладими? Аввал таъкидланганидек, уламоларимиз бу оятдаги уришни «Мисвок билан ёки кўрсаткич бармоқ билан туртиш», деб таъвил қилганлар. Кўпчилик эса: «Берилган ушбу изндан фойдалангандан кўра фойдаланмаган яхшироқ», деганлар. Бунинг устига, кўплаб ҳадисларда эрларга аёлларини урмаслик таъкид билан тайинланган. Абдуллоҳ ибн Замъа розияллоҳу анҳудан ривоят қилинади: «Набий соллаллоҳу алайҳи васаллам: «Бирортангиз ўз аёлини қулни калтаклагандек калтакламасин. Кейин (ўша) куннинг охирида яқинлик қил(гиси келиб қол)иши ҳам бор», дедилар». Бухорий ва Термизий ривоят қилганлар. Ушбу ҳадиси шариф юқорида ўрганган оятимиздаги «уриш»дан мурод, қаттиқ уриш эмаслигига улкан далилдир. Агар оятда қаттиқ уриш қасд қилинганида, Пайғамбаримиз соллаллоҳу алайҳи васаллам бундай демас эдилар. Бу ҳадисда Пайғамбаримиз соллаллоҳу алайҳи васаллам эр ўз хотинини калтакламаслиги кераклигини уқтирмоқдалар. Хотинга ўзига яраша муомала қилиш лозим. Уни уриб-калтаклашдан олдин, кейинги бўладиган алоқа ва муомалаларни ҳам бир ўйлаб қўйиш керак. Хотин қул эмаски, уни хоҳлаган вақтда калтаклаб, хоҳлаган вақтда ишлатаверилса. Ҳатто қулни ҳам калтаклаш яхши эмас. Хотинни калтаклашдан олдин уни қўйнида олиб ётишини ҳам, кўзи-кўзига тушишини ҳам бир ўйлаб қўйиш лозим бўлади. Уламоларимиз «Хотинни қаттиқ калтаклаш ҳаромдир» деган ҳукмни мана шу ҳадисдан олганлар. Мазкур чораларни қўллаш билан оилавий муаммолар батамом ҳал бўлиб қолмайди. Баъзида булар ҳам наф бермаслиги мумкин. Ундай ҳолатда нима қилиш кераклигини кейинги оят баён қилади: «Агар икковларининг оралари бузилишидан қўрқсангиз, у(эр)нинг аҳлидан бир ҳакам ва бу (хотин)нинг аҳлидан бир ҳакам юборинг. Агар ислоҳни ирода қилсалар, Аллоҳ у(эр-хотин)ларнинг орасини мувофиқлаштирур. Албатта, Аллоҳ Алийм ва Хобийрдир» («Нисо» сураси, 35-оят). Бу ояти каримада келишмовчилик ҳам эр, ҳам хотин томонидан чиққан пайтда кўриладиган чора ҳақида гап кетмоқда. Бу ҳолатда оиланинг сирини ташқарига чиқармасдан ҳал этишнинг иложи қолмаган бўлади. Энди, бошқалар аралашиб бўлса ҳам, оилани сақлаб қолишга уринилади. «Агар икковларининг оралари бузилишидан қўрқсангиз, у(эр)нинг аҳлидан бир ҳакам ва бу(хотин)нинг аҳлидан бир ҳакам юборинг». Эр ўзи рози бўлган қариндошини, хотин ҳам ўзи рози бўлган бир қариндошини ҳакамликка тайин қиладилар. Розилик кейинчалик ҳакамлар чиқарган ҳукмга ҳам рози бўлишлари учун керак бўлади. Албатта, ҳакамлар ақлли, тажрибали, турмушнинг пасту баландидан хабардор кишилар бўлиши лозим. Табиийки, икковлари ҳам Аллоҳдан қўрққан ҳолда, адолатли ҳукм чиқаришга ҳаракат қилишлари керак. Ҳакамларнинг асосий вазифаси эр-хотин орасини ислоҳ қилишдир. Шунинг учун ҳам ояти каримада: «Агар ислоҳни ирода қилсалар, Аллоҳ у(эр-хотин)ларнинг орасини мувофиқлаштирур» деб, ҳакамларга ислоҳчилик нисбати берилмокда. Худди шу тушунчадан келиб чиқиб, баъзи уламолар: «Ҳакамларга фақат яраштириш, ислоҳ қилиш ҳуқуқи берилган», дейдилар. Бошқалари эса: «Ҳолатни ўргангач, ислоҳ қилишнинг иложи йўқлигига амин бўлишса, эру хотинни ажратиб қўйишга ҳам ҳақлари бор, шунингдек, уларга тегишли жазо чораларини, мол-мулкка оид масалаларни ҳам ҳал қилишади», дейдилар. Ҳазрати Усмон ибн Аффон Зиннурайн розияллоҳу анҳунинг ўз халифалик вақтларида худди шу ояти каримага амал қилиб иш юритилганлиги тафсир китобларимизда нақл қилинади: Ақийл ибн Аби Толиб деган киши Фотима бинти Утба ибн Робийъага уйланган эди. Аёл: «Сен менга сабр қилсанг, мен сенга нафақа бераман», – деган эди. Эри кўчадан келса: «Утба ибн Робийъа ва Шайба ибн Робийъалар қаерда?» – деб сўрарди. Бир куни эри: «Дўзахга кирсанг, сенинг чап томонингда бўлишади», – деб жавоб қилди. Хотин кийимларини кийиб, халифа – ҳазрати Усмон ҳузурига бориб, бўлган воқеани айтди. Ҳазрати Усмон кулдилар-да, Абдуллоҳ ибн Аббос билан Муовия ибн Абу Суфёнларни чақириб, ҳакам этиб тайинладилар ва уларга: «Агар яраштиришни истасангиз, яраштиринг, ажратишни истасангиз, ажратинглар», – дедилар. Албатта, ҳакамлар ўзларининг инсоний чекланган илмлари ва имконлари доирасида ҳукм чиқарадилар. Қолгани эса, ҳар бир нарсани ўзининг чексиз илми ила билувчи ва ҳар бир ишдан хабардор Аллоҳ таолонинг ўзига ҳавола. «Бир эр ва хотин Али розияллоҳу анҳунинг олдиларига келишди. Икковларининг ҳар бири билан бирга бир тўпдан одам бор эди. Бас, Али уларга эрнинг аҳлидан бир ҳакам, хотиннинг аҳлидан бир ҳакам чиқаришга амр қилди. Кейин ҳакамларга: «Икковингиз вазифангиз нима эканини биласизми? Агар жамлашни раво кўрсангиз, қилинг. Агар ажратишни раво кўрсангиз, қилинг», – деди. Аёл: «Зараримга бўлса ҳам, фойдамга бўлса ҳам Аллоҳнинг ҳукмига розиман», – деди. Эр эса: «Ажратиш бўлса, рози эмасман», – деди. Шунда Али розияллоҳу анҳу: «Ёлғон айтибсан! Аллоҳга қасамки, ҳатто у (аёл) иқрор бўлган нарсага иқрор бўлмасанг, бўлмайди!» – деди!» Имом Шофеъий ривоят қилган. Демак, ҳакамлар иш бошлашидан олдин эр-хотин ўз розиликларини тўлиқ изҳор этишлари керак. Ҳакамлар эр-хотин орасини ажратиш ҳаққига ҳам эгалар. Лекин ҳакамлар кўпинча эр-хотинни яраштириб қўйишга ҳаракат қиладилар. Албатта, бу иш таъсирли чиқади. Чунки ҳакамлар қариндошлардан бўладилар. Улардан ҳар бири ўз қариндошининг оиласи бузилишини истамайди. Фақат ночор ҳолатлардагина ажратишга қарор қилишлари мумкин. Ҳозирги воқеълигимизда маҳалла қўмиталарининг ҳакамлик қилишлари одат бўлган. Бу ҳам яхши иш. Улар ҳам оилаларнинг бузилишидан кўра ярашиб кетишининг ташвишини қиладилар. Шунингдек, маҳкамалар ҳам. Буларнинг ҳаммаси эр-хотинни яраштириб қўйиш чораларини кўрганлари яхши.\nБинямин исмини қўйса бўладими?\nТопиб олган нарсани ҳадя қилиш\nМушкулкушод ва хатм\nМасжидда қарсак чалиб олқишлаш мумкинми?


Қурбон ҳайити ҳақида қисса (10-қисм)\nБиз ҳар йили Қурбон ҳайити келганда бу кунни байрам қиламиз. Дунёдаги барча мусулмонлар бу кунни энг катта байрам деб биладилар. Бу байрам яқинлашганда миллионлаб мусулмонлар Макка шаҳрига бориб ҳаж қиладилар. Иброҳим ва Исмоил алайҳимассаломлар яшаган жойларни кўрадилар. Улар юрган йўллардан юрадилар. Аллоҳнинг уйи – Каъбатуллоҳда ибодат қиладилар.\nҚурбон ҳайити куни Иброҳим ва Исмоил алайҳимассаломлар Аллоҳнинг имтиҳонидан ўтган кунлари. Аллоҳ ҳамма мусулмонларни бир-бир имтиҳон қилиб кўради. Биз ҳам Аллоҳнинг имтиҳонларидан яхши ўтишга ҳаракат қиламиз. Агар Аллоҳ йўлида мустаҳкам турсак, синовлардан яхши ўтсак, Иброҳим ва Исмоил пайғамбарларга ўхшаб Аллоҳнинг мукофотларига эришамиз, иншоаллоҳ.\nМана, азиз болажонлар. Қурбонлик ҳақидаги қиссамиз ҳам тугади. Сизлар бу ҳикояларни ўқиб, Қурбон ҳайити тарихини билиб олдинглар. Энди сизлар ҳам Иброҳим пайғамбардек қўрқмас, ботир ва чин иймонли йигит бўлинглар. Исмоил пайғамбар каби одобли ва итоатли бола бўлишга ҳаракат қилинглар. Қизлар ҳам Ҳожар онамиз каби тақволи ва ҳаёли бўлсинлар. Ана шунда ҳаммангизни Аллоҳ худди Иброҳим, Ҳожар ва Исмоил алайҳимуссаломларни яхши кўргандек яхши кўради. Ҳамма ишларингизда, ўқишларингизда Ўзи ёрдам беради. Одамлар ҳам сизларни ҳавас қилиб юрадилар.\nАллоҳ таоло барчангизга Қурбон ҳайитини муборак қилсин.


Ўзбекистонда бодибилдингга қизиқиш ортиб бормоқда - BBC Uzbek - O'zbekiston\nЎзбекистонда бодибилдингга қизиқиш ортиб бормоқда\nСўнгги янгиланиш 19 декабр 2012 - 16:57 GMT\nТошкентда ўтган бодибилдинг бўйича чемпионатда бу спортнинг Ўзбекистондаги энг бақувват намоёндалари иштирок этганлар. Тадбирга келган томошабинлар кўплигидан кўплар танловни тикка туриб томоша қилишган. Танлов иштирокчилари тўққиз вазн тоифаси ва бир мутлақ тоифа бўйича баҳоланганлар.\nАртем Пашикян 85 килограм вазн тоифасида биринчилик қўлга киритиши ортидан, мутлақ тоифада ҳам ғолиб чиқиб, Ўзбекистоннинг энг зўр бодибилдери унвонини олди.\nЎзбекистонда Бодибилдинг ва Фитнес Федерацияси 2006 йилда ташкил этилган. Федерация нафақат Тошкент, балки мамлакат бўйлаб турли шаҳарларда кўрик танловларни ўтказиб келмоқда.\nКўп спорт таҳлилчилари ва бодибилдинг ишқибозлари охирги вақта бу спортга Ўзбекистонда бўлган қизиқишнинг ортиб бораётганини айтишади. Би-би-си Бодибилдинг бўйича бўлиб ўтган чемпионатнинг ҳакамлар ҳайъати раиси Акмал Базаровдан бу қизиқиш ортидаги сабаблар ҳақида сўради.\nАртем Пашикян мутлақ ғолиб деб топилди\nБазаров: Бодибилдинг Ўзбекистонда оммавий спортга айланаяпти. Бу спортга бўлган иштиёқ шундоқ ҳам кўп йиллардан бери мавжуд эди. Эсингизда бўлса, 1990-йилларда тренажер заллари оғзаки тақиқлов остида эди ва ҳамма ерости залларида шуғулланарди. Бу ҳали Совет Иттифоқидан бери давом этаётган ҳол эди. Лекин, аста-секин бу спорт Ўзбекистонда расмий мақомга эга бўлди, ёшлар орасида қизиқиш жуда кўпайди, атлетлар кўпайди. Мана шу қизиқишдан келиб чиқиб, биз Ўзбекистон Бодибилдинг ва Фитнес Федерациясини ташкил қилдик. Бу федерациянинг президенти Дмитрий Адисман қўли остида ҳозир жуда фаол иш олиб борилаяпти. Федерация вице-президенти Тимур Собиров ҳам бу спортнинг тараққиёти учун жуда кўп ишлар олиб бораяпти. Бизнинг ҳукуматимиз умуман спорт тараққиётига алоҳида эътибор қаратаяпти.\nБи-би-си: Сиз ўзингиз ҳам шу спорт билан шуғулланасизми?\nБазаров: Ҳа, мен 1990-йиллар бошларидан бери шуғулланаман. Ҳозир билан у вақтни солиштирса, ижобий ўзгаришлар яққол кўзга ташланади. Ҳозир Тошкентнинг ҳар бир бурчагида тренажер залларини кўрасиз. Мен бошлаган кунларда уларни бармоқ билан санаса бўларди, бугунда эса кундан кунга янгилари очилаяпти. Одамларда соғлом турмуш тарзини юритишга қизиқиш ҳам ортган.\nБи-би-си: Нима учун бодибилдингга бўлган қизиқиш ортаяпти?\nБазаров: Чунки жисмоний фаоллик инсон соғлигига яхши таъсир кўрсатади. Иккинчидан бодибилдинг бу инсон танасининг гўзаллигини англатади. Соғлом танада соғлом руҳ бўлади.\n"Cоғлом бўлиш ҳеч қандай қадриятларга зид нарса эмас"\nБи-би-си: Соғлом бўлиш учун бошқа спортлар билан шуғулланиш мумкин-ку, масалан футбол, ё енгил атлетика. Нима учун айнан бодибилдингга қизиқиш ортган?\nБазаров: Биласизми, бодибилдингда спорт, эстетика ва гўзаллик мужассам бўлган. Ундан ташқари, бу зўравон спорт эмас. Унга билим билан ёндошилса, у жуда хавфсиз спорт.\nБи-би-си: Билим билан ёндошиш ҳақида гапирдингиз. Кўплар бу спортга инсон соғлиги учун зарарли анаболиклар ва стероидлар аралашганини айтишади. Сиз бунга қандай қарайсиз?\nБазаров: Бу ҳам билим билан ёндошмасликдан келиб чиқади. Масалан, овқат учун қўшимча қабул қилинадиган моддаларга келсак, бу ҳақида кўп билим керак. Чунки баъзи шундай моддалар соғлиққа ёмон таъсир қилади, кимнингдир юраги, ёки қон айланишини ёмон қилиши мумкин.\nТанловда 75 килограмгача бўлган вазн тоифасида ўсмирлар ҳам иштирок этди\nБи-би-си: Лекин, Федерация анаболик ё стероидларга қандай ёндошади? Бодибилдинг чемпионлиги иштирокчилари уларни қабул қилгани ё қилмагани текшириладими?\nБазаров: Мен шахсан ўзим стероидларга жуда кескин қаршиман. Мен уларни ҳеч қачон қабул қилмаганман. Чемпионатга келсак, биз фақат саҳнадаги манзара борасида қарор чиқарамиз, лекин танловдан олдин қандайдир қон анализлари ё бошқа текширувларни олиб бормаймиз. Лекин, биз ҳар доим соғлом турмуш тарзини тарғиб қилиб келганмиз. Шунинг учун ҳам бу ташкилот Ўзбекистон Бодибилдинг ва Фитнес Федерацияси деб номланади.\nБи-би-си: Бу спорт, баъзилар фикрида, "миллий қадриятларимиз"га тўғри келмаслиги мумкин. Ахир у бизнинг миллий спортимиз эмас-ку?\nБазаров: Авваламбор, айтмоқчиманки, соғлом бўлиш ҳеч қандай қадриятларга зид нарса эмас. Катта мускулларга эга бўлиш, соғлом бўлиш ёмон нарса эмас. Ўзимизнинг миллий қаҳрамонларимизни олинг, Алпомишни олинг, улар соғлом, гавдали одамлар бўлганлар. Масалан, миллий спортимиз бўлган курашни олинг, паҳлавонларни олинг. Шу пайтгача ҳеч ким менга бодибилдинг миллий қадриятларимизга зид келишини айтгани йўқ.\nБи-би-си: Бу йилги чемпионат қандай ўтганидан мамнунмисиз?\nБазаров: Жуда мамнунман, аъло даражада ўтди. Ҳомийларимиз ёрдамида, кўп ташкилотчиларимиз, кўп ходимларимиз меҳнат қилишди ва Тимур Собиров қўли остида мана иккинчи чемпионатни ўтказдик. Кўз тегмасин, ҳаммаси яхши ўтди.


Мақолалар мазкур саъна бўйича сараланган: Пятница, 08 Август 2014\nПятница, 08 Август 2014 12:01\nИзчил ва кенг кўламли ислоҳотлар\nсамараси мамлакатимизда фармацевтика саноати индустриясининг янада ривожланишида ҳам яққол намоён бўлмоқда\nПятница, 08 Август 2014 11:57\nХусусийлаштириш амалиётининг соддалаштирилиши\nкичик бизнес субъектлари равнақига хизмат қилади\nПятница, 08 Август 2014 11:52\nМеҳр-оқибат ва осойишталик қўрғони\nБугун юртимизда 10 мингга яқин фуқароларнинг ўзини ўзи бошқариш органлари мавжуд бўлиб, уларнинг барчаси ижтимоий-иқтисодий ислоҳотлар жараёнида фаоллик кўрсатиб келмоқда.\nПятница, 08 Август 2014 11:47\nПятница, 08 Август 2014 11:45\nДилларда байрам шукуҳи, ифтихор ҳисси\nМамлакатимизнинг барча ҳудудларида энг улуғ, энг азиз байрам — Мустақиллигимизнинг 23 йиллигини муносиб нишонлашга қизғин ҳозирлик кўрилмоқда.\nПятница, 08 Август 2014 11:42\nқишда ҳам дастурхонимизга файз бағишлайди\nПятница, 08 Август 2014 11:40\nЙилига юз миллион сўм тежалади\nУзун туманидаги “Тоғаев Мирзо” хусусий корхонаси нон ва нон маҳсулотлари ишлаб чиқаришга ихтисослаштирилган. Яқинда кичик бизнес субъектига қарашли цехлар модернизация қилиниб, эски технология ҳамда ускуналар алмаштирилди.\n— Янги печларнинг афзаллиги кўп, — дейди тадбиркор Мирзо Тоғаев. — Масалан, олдинги ускуналарда 1 соат давомида 45 киловатт электр энергияси сарфланган бўлса, илғор технологиялар 12 киловатт энергия билан ҳам бемалол ишламоқда. Ҳисоб-китобларимизга кўра, ушбу тежамкор печлар эвазига йил давомида 100 миллион сўм маблағни иқтисод қиларканмиз.\nУмуман, туманда жорий йилнинг олти ойи давомида саноат йўналишида қиймати 4131,0 миллион сўмлик 28 та лойиҳа рўёбга чиқарилди.\nПятница, 08 Август 2014 11:38\nПятница, 08 Август 2014 11:36\nЖорий йилнинг иккинчи чорагида “Chrysler Group LLC” автомобилсозлик компанияси кўрган фойда ҳажми аввалги уч ойдаги кўрсаткичга нисбатан 22 фоиз ўсиб, 619 миллион АҚШ долларини ташкил этди.\nБунда унинг юк ташиш ва мураккаб йўлларда ҳаракатланишга мослаштирилган машиналарига талабнинг сезиларли даражада ортгани муҳим омил бўлди. Корхона апрель — июнь ойларида қарийб 723 минг дона автомобиль сотиб, умумий ҳисобда 20,5 миллиард АҚШ доллари миқдорида маблағ ишлаб олган.\nТаҳлилчилар бу натижа “Chrysler Group LLC”нинг йиллик натижаларига ҳам ижобий таъсир кўрсатишини таъкидлаб, компания 2014 йил якунлари бўйича 2,5 миллиард АҚШ доллари миқдорида соф фойда кўришини башорат қилишмоқда.\nПятница, 08 Август 2014 11:34\n“Xiaomi” компанияси 2014 йилнинг иккинчи чорагида Хитойда энг кўп смартфон сотган корхонага айланди.\nУ мазкур даврда 15 миллион дона мобиль қурилма етказиб бериб, аввалги етакчи — Жанубий Кореянинг “Samsung” (қарийб 13 миллионта) компаниясини ортда қолдирди.\nХитой жаҳондаги энг йирик смартфон бозори ҳисобланади. Биргина шу йилнинг иккинчи чорагида ушбу мамлакатда умумий ҳисобда 292,4 миллион дона смартфон пулланган.\nДунё бозорида Жанубий Корея компанияси 26 фоизлик улуш билан ҳамон биринчи бўлиб турибди. Ундан кейинги ўринлардан “Apple” (12 фоиз), “Huawei” (7 фоиз), “Lenovo” (5 фоиз) ва “Xiaomi” (5 фоиз) жой олган.


Мақолалар мазкур саъна бўйича сараланган: Вторник, 16 Январь 2018\nЎзбекистон Республикаси Президенти Шавкат Мирзиёев 2018 йил 16 январь куни мамлакатимиздаги дипломатик миссиясини якунлаётган Хитой Халқ Республикасининг Фавқулодда ва мухтор элчиси Сунь Лицзени қабул қилди.\nХалқаро экспертлар, сиёсатшунослар ва таҳлилчилар Ўзбекистонда кечаётган ўзгаришларни диққат билан кузатмоқда, амалга оширилаётган ислоҳотларга юқори баҳо бермоқда.\nПрезидентимиз Шавкат Мирзиёевнинг Олий Мажлисга Мурожаатномасида тараққиётимизнинг янги босқичида амалга оширилиши лозим бўлган устувор вазифалар белгилаб берилди.\n2017 йилнинг 24 декабрь куни пойтахт ижтимоий-иқтисодий ҳаётида муҳим аҳамиятга эга тадбир — халқ депутатлари туман Кенгашларига сайлов уюшқоқлик билан ўтказилди.\n2018 йилнинг 16 январь куни амалий ташриф билан АҚШда бўлиб турган Ўзбекистон Республикаси Ташқи ишлар вазири Абдулазиз Комилов бошчилигидаги делегация Вашингтон шаҳрида АҚШ Президентининг миллий хавфсизлик бўйича маслаҳатчиси Герберт Макмастер билан учрашди.\nПрезидентимизнинг 2017 йил 29 сентябрдаги “Фискал хотирали назорат-касса машиналарини қўллаш тартибини янада такомиллаштириш чора-тадбирлари тўғрисида”ги қарорида товарларни реализация қилиш, ишларни бажариш ва хизматлар кўрсатишда амалга ошириладиган ҳисоб-китоблар ҳажмини аниқлаш учун 2018 йилнинг 1 январидан 30 мартигача Тошкент, Нукус шаҳарларида ва вилоятлар марказларида 500 тадан 1000 тагача бўлган онлайн назорат-касса машиналарини тажриба-синов тариқасида амалиётга жорий этиш белгиланган эди.\nЖондор туманида яшовчи меҳнат фахрийлари энди ўзларига мос тренажёр залида шуғулланадиган бўлдилар.


Миллиардлар беҳуда сарфландими? – Fikrat.uz\nМиллиардлар беҳуда сарфландими?\n15:05 / 10.09.2020 22.09.2020 24166 0\nҲойнаҳой, эшитгандирсиз, яқинда Соғлиқни сақлаш вазирлиги коронавирус ва пневмония каби балои қазоларга қарши ўтказиладиган дезинфекциялаш чоралари самарасизлигини, дезинфекция туннелларида ишлатиладиган хлорли эритмаларнинг инсон организмига хавфли таъсири жуда кучли эканини оммага баён этди.\nҲолбуки, Давлат бош санитария инспектори Нурмат Отабеков беш ой аввал республиканинг барча ҳудудларида дезинфекция тадбирларини ўтказиш учун давлат бюджетидан 1 млрд. сўм миқдорида маблағ ажратилганини айтган эди. Шундан кейин одамлар гавжум жойларга, давлат идоралари ва бошқа ташкилот-корхоналарнинг кириб-чиқиш йўлакларига туннеллар ўрнатилди. Дезинфекция ишлари амалга оширилди. Бунинг учун давлат бюджети ҳисобидан мўмайгина маблағ сарфланди.\nЭнди билсак, бу тадбирларнинг бари беҳуда экан. Оқибатда дезинфекциялашлар натижасида миллиард-миллиард сўмлаб пуллар ҳавога соврилди. Бу — биринчидан. Иккинчидан, кўплаб кишиларда аллергик ринит, конъюнктивит, бронхит, ҳатто, оғир касалликлар сирасига кирувчи бронхиал астма пайдо бўлди.\nАгар хлорли эритма шу қадар зарарли бўлса, нега шифохоналарда ҳар куни ундан тозалаш ишларида фойдаланилмоқда? Ошхоналарда, хонадонларда идиш-товоқлар ювиш учун нега тақиқланмаяпти?..\nБарчамиз кўриб-билиб турибмиз, пандемия даврида айрим оилаларнинг моддий-иқтисодий аҳволи танглашди. Ана шундай қалтис бир вазиятда дезинфекциялаш тадбирлари учун Инқирозга қарши курашиш жамғармаси томонидан 28 миллиард сўм сарфланибди. Аслида бу маблағлар эҳтиёжманд ва кам таъминланган оилаларга тарқатилганида уларнинг қанча муаммолари ҳал бўлмасмиди?..\nЭнг ажабланарлиси, дезинфекциялаш самарасиз эканлигини Соғлиқни сақлаш вазирлиги, наҳотки, беш ойдан сўнг билган бўлса?! Бунга ҳеч ишонгинг келмайди!\nИзоҳ қолдиринг Миллиардлар беҳуда сарфландими?дезинфекция туннеллари\n17:25 / 22.01.2021 22.01.2021 4370 0\n14:16 / 04.07.2020 04.08.2020 34343 0\n10:34 / 19.01.2021 23.01.2021 10640 0\n23:05 / 31.10.2020 01.11.2020 28590 0\n17:16 / 20.07.2020 03.08.2020 20941 0\n15:50 / 03.04.2020 14.08.2020 22919 0


«Тоттенҳэм» ва Моуриньонинг қизиқиши, бозорда ишлагани ва Ўзбекистон қачон мундиалга чиқиши ҳақида. Элдор Шомуродов билан катта кўрсатув\nШанба, 10 Июль\nРоссиялик блогер Евгений Савин Ўзбекистон миллий жамоаси ва Италиянинг «Женоа» клуби ҳужумчиси Элдор Шомуродов ҳақида катта кўрсатув суратга олди. У футболчининг Ўзбекистонда барча босиб ўтган йўлларига эътибор беришга ҳаракат қилган. Савин «Бунёдкор» ва «Машъал» клубларида бўлиб, Шомуродов ҳақида клуб аъзоларидан сўраган. Кўрсатувнинг асосий қисмида блогер Элдор Шомуродов билан у туғилиб ўсган Жарқўрғон туманида интервью уюштирган.\nСуҳбат аввалида Савин ўзбекистонлик футболчидан нега таътилни Дубайда ёки бошқа шаҳарда эмас, айнан Жарқўрғонда ўтказаётганини сўраган. Шомуродов эса уйда кам бўлиши сабаб шундай қарорга келганини айтган: «Доим чет элдаман-ку, ота-онамни кам кўраман. Шу сабаб уйга келишга қарор қилдим. Ўғлим туғилгани шарафига ош бердик, бизда шундай одат бор».\nСавин Элдордан «Тошкентдан бу ерга келгунча кўрдимки, одамларнинг ҳаёт тарзи пасайиб боргандек кўринди, тўғрисини айт, сендан тез-тез қарз сўрашадими», деб сўраган. Шомуродов эса одамлар отасидан қарз сўраб туришларини айтган.\nҲужумчи нега 61-рақамни танлаганини ҳам тушунтирган: «Борганимда 14-рақам банд экан. Кейин дўстим билан маслаҳатлашдим ва у 61-рақамни тавсия қилди (Ростов вилоятида ҳаракатланувчи машиналарнинг давлат рақами) ва бу фикр менга ёқди».\nСавин ўзбекистонлик футболчидан «Рома»нинг қизиқиши ҳақида сўраган. Шомуродов эса бундан бехабарлигини айтган. Кўрсатув давомида Савин билан суҳбатлашган Элдорга агентлик хизматини кўрсатувчи ProSports Managеment компанияси раҳбари Герман Ткаченко эса Моуриньонинг унга қизиқиш билдиргани ҳақида гапирган. Ткаченкога кўра, Моуриньо Элдорнинг ўйинларини кузатиш учун «Тоттенҳэм» скаутларини ҳам юборган. Чунки ўша вақтда Лондон клубига трансфер баҳоси қиммат бўлмаган футболчи керак бўлган. У вақтда Шомуродов «Ростов» сафида бўлган ва жамоаси «Маккаби» тўсиғидан ўтса, «Тоттенҳэм» билан ўйнаши керак бўлган. Бироқ бундай бўлмаган ва шу билан «Тоттенҳэм» варианти унутилган.\nШунингдек, Ткаченко ўзбекистонлик ҳужумчини «Штутгарт» қўлга киритишни жуда хоҳлаганини таъкидлаган. Унинг айтишича, немислар ҳатто футболчига тўйи куни совға ҳам юборишган. У Германияда бўлганида топиб, клуб стадионини, шаҳарнинг қаерида масжид борлигигача кўрсатишган. Савин Ткаченко Абрамович билан дўст эканини эслатиб, Шомуродовнинг «Челси»га ўтиши борасида савол ташлаган. Футболчи бу фаолиятининг энг чўққиси бўлиши мумкинлигини айтган бўлса, Ткаченко бошқачароқ изоҳлаган: «У билан дўстлигимиз қачон «Челси»га футболчимиз йўл олишида ёрдам бериши мумкин биласанми? Қачонки, топ-топ клуб бўлган «Челси» қайсидир клуб билан бизнинг мижозимиз бўлган футболчи билан курашса. Буни эса мен орзу қиламан».\nДарвоқе, Савин Шомуродовдан Дрогбани кўрса, нима қилишини ҳам сўраган: «Одатда кимдир билан расмга тушишга уяламан, лекин Дрогбани кўрсам, уялмай суратга тушишни сўрардим», деган Шомуродов.\n500 минг евро учун етмаган битта гол\nСавин Шомуродов ўтган мавсумда Элдорга «Ростов»га қўшимча ярим миллион евро бонус олиб келиш учун битта гол ёки ассист етмаганини эслатиб, шу аснода кейинги мавсумдаги минимум вазифаси ҳақида сўраган: «Мен ҳеч қачон мана бунча гол ураман деб ўз олдимга вазифа қўймайман. Масалан, кейинги мавсумда 10 тадан кўп гол урсам, ўзимдан кўнглим тўлади. Натижаларимни яхшилаш учун жисмоний имкониятимни яхшилашим керак деб ҳисоблайман», деган ўзбекистонлик футболчи.\nКўрсатув давомида Савин «Ростов» мураббийи Валерий Карпинга ҳам сўз берган ва Шомуродовга собиқ мураббийи ҳақида ҳазил қилган: «Элдор, келаси мавсумда 10 та гол уришга ҳаракат қил, зора бу учун Карпинга қўшимча пул беришса ва у Эстонияда эмас, бирор денгизга дам олгани борса». Карпин ҳам ўз навбатида ҳазиллашган: «Салом, Шома. Яхшимисан, қийшиқоёқ? Менга қара, келаси мавсумда 10 та гол уришинг керак, шунда бизга қўшимча пул беришлари мумкин экан. Ҳеч бўлмаса шу ерда фойданг тегсин», деган Карпин ҳазиллашиб.\nПахтага тош ташлаш ва бозорда сотувчилик\nКўрсатувнинг энг қувноқ қисмини Савин Жарқўрғонда суратга олган. Шомуродов у ерда болалигида пахта тергани ва бозорда ишлагани ҳақида айтиб берган: «Болалигимизда пахта терардик, ҳамма терарди. У вақтда пахта оғирроқ бўлсин деб ичига тош ҳам ташлардик. Ҳа, бозорда ҳам ишлаганман. Ота-онамга ёрдам берардим. Озиқ-овқат сотардик. Бозорда ишлайдиганлар мени эслаб қолган бўлса керак».\nСуҳбат давомида Савин ва Шомуродов иккита мотороллерга ўтириб, Жарқўрғон кўчаларида ўзига хос пойга уюштиришган. Элдор болалигида мана шундай уловларда бозорга юк олиб келганини эслаган.\nФутболчи Илҳом Шомуродов унинг фаолиятида муҳим инсон бўлганини алоҳида хотирлаган: «Илҳом акам мени кўп руҳлантирган. У доим пулга қизиқиш керак эмаслигини айтарди. Менга энг яхши бутсаларни олиб берар, руҳий жиҳатдан қўллаб-қувватларди».\nСавин «Машъал» академиясига кўрсатувининг алоҳида қисмини ажратган. Унда футболчининг биринчи устози Отажон Авезов ва мураббийи Дилшод Аннаевлар бўлажак юлдуз шогирдлари ҳақида гапиришган. Дилшод Аннаев Шомуродовни биринчи марта Эктор Купер марказий ҳужумда ўйнатгани, унгача футболчи қанот ҳужумида, ҳатто таянч зонасида ҳаракат қилганини айтган. Кўрсатув давомида Шомуродов Ростовда ҳам таянч зонасида ҳаракат қилганини айтган, Карпин эса буни тасдиқлаган.\nСавиннинг дастурида Самвел Бабаян ҳам кўриниш берган. У Шомуродов қандай қилиб «Бунёдкор»га ўтганини айтиб берган: «Ўшанда Элдорни «Пахтакор»га олиб келиш учун қаттиқ ҳаракат қилганмиз, кўпроқ пул ҳам таклиф қилганмиз, лекин «Машъал» ва «Бунёдкор» битта компания томонидан молиялаштирилгани сабаб улар футболчини илиб кетишган. Бошқа томондан «Бунёдкор» ҳам ўз брендига эга жамоа бўлган», деган Бабаян.\nЎзбекистон миллий жамоаси собиқ мураббийи бўлган Бабаян жаҳон чемпионатига чиқишда унга бугунги кундаги формада бўлган Элдор Шомуродов етишмаганини айтган. Мураббий Европа тажрибасига эга футболчиларнинг кўп бўлиши миллий жамоа ўсишига хизмат қилишини айтган. Худди шу фикрни Шомуродов ҳам билдирган: «Бизга кўпроқ кучли клубларда ўйнайдиган футболчилар керак, шундай миллий жамоа ниҳоят жаҳон чемпионатига чиқа олади».\nШомуродов академиядаги даврини эслар экан, Отабек Шукуров билан бирга ўйнагани, шунингдек, ўзи билан бирга ўйнаган Аслиддин Абдиев кучли футболчи бўлгани, бироқ жароҳатлар сабаб ўйнаб кета олмаганини айтган.\n10 та голдан иборат серия қандай амалга ошганди?\nЭлдор Ростовда ўйини ўхшамаётган вақтда уни Россиянинг бошқа жамоасига ижарага бермоқчи бўлишгани ҳақида гапирган: «Йиғинда шундай бўлдики, мен оддий тўпни тўхтата олмасдим, ҳатто яхши югуролмай қолдим. Кейин эса хатомни англаб, ўз устимда ишлай бошладим. Кўрдимки, буни мураббий ҳам сезди. «Краснодар»га қарши ўйиндан кейин мураббий менга ишона бошлаганини кўрдим. Мураббий сенга ишонса, ўйнаш ҳам осон бўлади.\nҲа, мени Россия биринчи лигасида ўйновчи «Балтика» жамоасига ижарага бермоқчи бўлишди. Кейин «Арсенал» (Тула), «Тосно», «Уфа» вариантлари пайдо бўлди. Осиё кубогидаги ўйинлар эса менда ўзимга бўлган ишончни оширди. Ўша голли серия шундан кейин содир бўлди», деган Шомуродов.\nЖеноа Элдор Шомуродов Ўзбекистон миллий жамоаси


Тошкент молия институтининг найранглари | Fayzbog.uz\n2017 йил август ойидаги имтиҳонлардан «қуруқ» чиққан Тошкент молия институти ўз репертуарига содиқ қолган ҳолда янги саҳна кўринишларини намойиш этмокда!\nБу галги кўзбўямачилик Институтга янги ўкитувчиларни «ишга олиш», аниқроғи «ишга олмаслик» билан боғлиқ.\nГап шундаки, ТМИ томонидан олтинчи сентябр 2017 йил бандликка кўмаклашиш марказининг расмий сайтида «Олий ўқув юрти ўқитувчиси» лавозимига 24 та янги иш ўринлари таклиф этилган. Бу вакансиялар бўйича «Тошкент Оқшоми» газетасида ҳам эълон чиқарилган. Фақатгина «тасодифан» институт расмий сайтида бу бўйича маълумот берилмаган холос.\nВакансияда институтнинг кадрлар бўлими телефони жойлаштирилган. Берилган телефон рақамларига боғланганимизда, қуйидаги жавоб бизни ҳайратга солди: «Бизда дарслар август ойида тақсимланиб бўлинган ва бўш иш ўринлари мавжуд эмас»\nРасмий сайтда 24 та янги иш ўрни қаердан пайдо бўлган, деб институт жойлашган ҳудуд Юнусобод бандликка кўмаклашиш марказига мурожаат этдик. Марказ Тошкент молия институти тўртинчи сентябр 24 та вакансия эълон килганини расмий тасдиқлади ва ҳаттоки бу вакансия бўйича 13 сентябр куни герб муҳрли «ишга йўлланма»ни расмийлаштирди.\nРасмийлаштирилган йўлланма билан биз Тошкент молия институтига отландик ва олдинда бизни янги ва янги саргузаштлар кутар эди…\nИнститутнинг кадрлар бўлимига йўлланмани тақдим этишга ҳаракат қилганимизда: «Сиз кечикдиз, биз одам олиб бўлдик», деган жавобни олдик.\nҲолат юзасидан эътироз билдирганимизда кадрлар бўлими Ўкув услубий бошқарма бошлиғига, ўқув услубий бошқарма бошлиғи ўз навбатида Инститтут кенгаш котибиятига, котибият эса кафедра мудирларига, кафедра мудирлари бу эстафетани яна кадрлар бўлимига йўлладилар.\nБу ҳолатни назарий ўрганишга ҳаракат қилайлик.\nТошкент молия институти 24 та вакансияни нима учун эълон қилди?\n5 йилда бир марта ҳар бир вакант жой қайтадан танлов асосида расмийлаштирилиши керак экан.\nНима учун бу вакансиялар бўйича маълумотлар яширилмокда?\nЧунки Иститтут «кўчадан келган»ларни ишга ололмайди. «Бегоналар» институтда бўлаётган коррупция ва бошқа конунбузарликларни ташқарига олиб чиқишидан хавотирда. Шунинг учун янги иш ўринларига номзодлар «содиқ аскарлар» бўлмиш кафедра мудирларига юклатилган. Улар ўзлари ўкитувчилар қабули билан шуғулланади.\nОдамларни текинга ким ишга олади ахир?\nМуаммони ечими борми?\nОлий таълим муассасалардаги ўқитувчи кадрларни ишга олиш ва кадрлар малакасини ошириш буйича Олий таълим вазирлиги шуғулланиши керак.\nВазирлик ўқитувчи кадрларнинг республика бўйича ягона рейтинг тизимини жорий қилиши ва бу рейтингда кадрнинг иш тажрибаси, маълумоти, хорижий тилларни билиши, расмий сертификатлари, илмий салоҳияти ва бошқа кўрсаткичларни инобатга олиниши керак.\nОлий таълимдаги кадрларни беш йилда бир эмас балки ҳар йили август ойида хамма Олий ўқув юртлари учун ягона танлов асосида қабул қилишни жорий этиш зарур. Кадрлар рейтингидан Университет ва Институтларнинг умумий рейтинги чиқарилиши керак. Рейтинги баланд кадрлар хоҳлаган Олий ўкув юртида ишлашларини таъминлаш ва ўқув юртлари орасида кадрлар алмашинувини жорий этиш мақсадга мувофиқ.\nҲаттоки Тошкентдаги машҳур Westminster халқаро университети танлов орқали ишга кабул қилинишини алоҳида айтиб ўтиш керак.\nХурматли саньат ишқибозлари!\nТошкент молия институти театр жамоаси кўрсатаётган томошаларга марҳамат!\nМолия вазирлига ахволи бундан батарлиги шунданда.. .\nAgsan At Tuut Bonu:\nБу тизим хали бери узгармайди.\nМолиячиларни элакдан ўтказишгандику, нима аҳвол бу. Ўзи молиячилар керакми\nАна холос, биринчи коррупсияни бошланғич макони қаерда?


Туркияда қачон тинчлик ўрнатилади?\nТуркия шарқидаги асосан курдлар яшовчи Силопи шаҳарчасидаги сўнгги отишмалар изи.\nТуркия матбуоти тарқатган хабарларда ёзилишича, мамлакат ҳукумати вакиллари “Курдистон ишчилар партияси” (PKK) билан “курд масаласи” бўйича муросага келиш учун музокара бошлаши мумкин.\nИкки тараф ўртасида сўнгги етти ой давомида тинчимаётган адоват тўхтайдими? Ҳеч бўлмаса, икки тараф ҳам амал қиладиган ўт очмасликка оид келишувга эришиладими?\nШундай бўлишига умид бор¸ аммо ҳозирча бунга ишонч йўқ.\nЯқинда PKK қўмондони Мурат Карайилан ўз жангчиларини ва уларни қўлловчиларни душманга қарши курашдаги “сўнгги имкониятдан” фойдаланиб қолишга чақирди.\n“Баҳор келди, [курд] ёшларимиз уйда ўтирмасдан,” жанг қилсин, деди Карайилан. Бу “жанг” одатда оддий фуқароларни ҳамда ҳарбийларни нишонга олувчи ҳужумлардан иборатдир. Бундай ҳужумлар оқибатида ҳозирга қадар мамлакатда юзлаб одам ҳалок бўлди. Қурбон бўлганлар орасида ҳарбийлар ва хавфсизлик хизмати ходимлари бор, аммо ўлганларнинг аксари оддий фуқаролардир.\nШундай экан, баҳор келиши билан Туркияда турли ҳужумлар, жумладан, худкушлик хужумлари кўпайишини кутиш мумкин.\n2015 йилнинг сентябрида PKK мавжуд оташкесимни бузди. Бунга Сурия шимолидаги курд жангари гуруҳи ҳисобланмиш “Демократик бирлик партияси”нинг (PYD) ўз позициясини яхшилагани сабаб бўлди. PYD PKKнинг иттифоқчисидир. Айримлар ҳатто PYDни PKKнинг тармоғи деб ҳисоблайди.\nСуриядаги курдлар мамлакатда тинчимаётган уруш баҳонасида Туркия билан чегара яқинида йирик ҳудудни эгаллади.\nНатижада чегаранинг ҳар икки тарафидаги курдларда “ғалаба”га бўлган ишонч ва умид ошди. Бу эса туркларни хавотирга солмоқда.\nҚолаверса, PKK ўтган йил сентябрь ойидан бери Туркиянинг жануб-шарқий ҳудудларида “маҳаллий етакчиларни” ўрнатишга уриниб келади. Туркия армияси ҳамда хавфсизлик кучлари курд “айирмачиларининг” бу ҳаракатлари билан зўр бериб курашиб келади.\nҲозирда Туркия жамияти олдида турган дилемма қандай қилиб террор гуруҳи ҳисобланувчи PKK партияси иштирокисиз тинчлик ўрнатишдир. PKK раҳбари Абдулла Ожалан 1999 йилдан бери Туркия қамоғида сақланмоқда.\nҲар икки тараф ҳам ғалабага эришишни хоҳлайди, лекин бир вақтнинг ўзида ҳар икки тараф келажакда музокараларни қайта бошлашга тайёр эканлигини изҳор қилмоқда.\nАммо афтидан тинчлик музокаралари қайта бошлангунича ҳали кўп қон тўкилади, вайронагарчилик бўлади.


Бўзоқбоши қўнғизларни хавфсиз ҳашарот деб ўйламанг! | AGRO-OLAM.UZ\nБош саҳифа Деҳқончилик Бўзоқбоши қўнғизларни хавфсиз ҳашарот деб ўйламанг!\nБўзоқбоши қўнғизларни хавфсиз ҳашарот деб ўйламанг!\nМарказий Осиёда мевазор боғларда бузоқбоши қўнғизларнинг уч тури: зарарли бузоқбош қўнғиз (Polyphylla adspersa Motsch.), уч тишли бузоқбоши қўнғиз (Polyphylla tridentata Reitt.) ва март бузоқбоши қўнғизи (Melolontha afflicta Ball.) зарар етказади.\nЖанубий Тожикистонда март бузоқбоши қўнғизи ўрнига Тожикистон май бузоқбоши қўнғизи (Meblcntlia clypeata Rtt.) учрайди. Жанубий Тожикистоннинг тоғлик минтақаларида, бундан ташқари, тоғ май бузоқбоши қўнғизи (M. gussakovskii Med.) ҳам бор. Бу кўрсатилган бузоқбоши қўнғизлар етказадиган зарар ҳам, уларга қарши кураш чоралари ҳам бир-бирига ўхшашдир.\nЗарари. Бузоқбоши қўнғизларнинг личинкалари дарахтларни, илдизини кемириб, қувватдан кетказади; баъзан мева кўчатзорларидаги ёш кўчатларни қуритиб ҳам қўяди.\nБузоқбоши қўнғизлар мева дарахтларидан ташқари токка, манзарали дарахт ва буталарга зарар етказади; баъзан бузилган боғлар ўрнига экилган экинларга ҳам зарар етказади.\nМарказий Осиёда зарарли бузоқбоши қўнғизи (Polyphylla adspersa Motsch.) кўпроқ учрайди ва кўпроқ зарар етказади.\nТарқалиши. Зарарли бузоқбоши қўнғиз Марказий Осиё, Жанубий Қозоғистон, Эрон ва Кавказ ортида учрайди. Уч тишли ва март бузоқбоши қўнғизлари ҳозирча Марказий Осиё билан Жанубий Қозоғистондан топилган, холос.\nЗарарли бузоқбоши қўнғиз танасининг ранги қўнғир, узунлиги 2,5-3,3 см. бўлиб, оқ зира ҳоллари бор. Кўкрагининг пастки томонида ва оёқларининг асосий ярмида узун оч туклари бор. Эркак бузоқбоши урғочисидан мўйлови билан фарқланади.\nҲаёт тарзи. Зараркунанда ва уч тишли бузоқбош қўнғизлар учала ёшда ҳам личинкалик стадияда қишлайди. Март бузоқбоши қўнғизи дастлабки икки ёшда личинкалик стадиясида ва ҳали фаол ҳаёт кечиришга ўтмаган қўнғизлик стадиясида қишлайди. Личинка ва ғумбаклар одатда ернинг тахминан 20 см. чуқурлигида бўлади. Кўпинча, ер нам бўлганда, личинкалар ернинг юза қатламига чиқади ёки тупроқ қуриб қолаётган бўлса, 20 см.дан чуқурроққа тушиб кўмилиб олади. Айниқса, зараркунанда ва уч тишли бузоқбоши қўнғизлар баъзан тупроқнинг юзароқ қатламида ҳам ғумбакка айланаверади.\nМарт бузоқбоши қўнғизлари мартдан апрель ойининг ярмигача ёки охиригача учади. Зараркунанда ва уч тишли бузоқбоши қўнғизлар июннинг ярмидан июлнинг ярмигача учади. Бузоқбоши қўнғизлар ғира-шира қоронғи тушиши билан уча бошлайди. Март бузоқбоши қўнғизи атиги ярим соатдан кейин, зараркунанда ва уч тишли бузоқбоши қўнғизлар эса қоронғи кечада учишдан тўхтайди. Деярли эркаклари учади, урғочилари эса камҳаракат бўлади. Эркаклари дарахт ва буталарнинг, қисман ўтсимон ўсимликларнинг барглари, баъзан эса гуллари билан озиқланади. Аммо, экинларга катта зарар етказмайди.\nБузоқбоши қўнғизларнинг урғочилари озиқланмайди ва ҳаётий энергия учун тухум қўйиш, вақтининг охиригача танасидаги ёғларни сарфлайди, эркакларида эса ёғ кам бўлади.\nБузоқбоши қўнғизлар пайдо бўлганда жинсий ҳужайралари ҳали етилмаган бўлади. Улар учиб чиққандан 2-3 ҳафта кейин жуфтлаша бошлайди. Урғочиси соя жойларга, дарахтлар тагига, ернинг юза қатламига биттадан ёки 2-3 тадан тухум қўяди. 2-3 сутка мобайнида ҳаммаси бўлиб 30 тача тухум қўяди. Шу билан бирга зараркунанда ва уч тишли бузоқбоши қўнғизларнинг урғочилари тухум қўйгандан кейин тез орада нобуд бўлади. Март бузоқбоши қўнғизларининг урғочилари яна бир ойча яшайди, кейин яна 4-5 та тухум қўйиб ўлади.\nТухумлар қўйилгандан бир ярим ойдан кейин улардан личинкалар чиқади. Личинкалар фақат келаси йилда биринчи марта пўст ташлайди ва шу вақтдан бошлаб дарахтларнинг илдизларини кемириб, сезиларли зарар етказа бошлайди.\nЗараркунанда ва уч тишли бузоқбоши қўнғизлар уч йилда, март бузоқбоши қўнғизи эса 4 йилда бўғин беради. Зараркунанда ва уч тишли бузоқбоши қўнғизларнинг личинкалари май-июнда ғумбакка айланади, шундан икки ҳафта ўтгач қўнғизлар учиб чиқа бошлайди. Март бузоқбоши қўнғизи ёзнинг ярмига бориб ғумбакка айланади; ўша ёзда тухумдан чиққан қўнғизлар фақат келаси йил кўкламида тупроқдан чиқади.\nКураш чоралари. Бузоқбоши қўнғизларга қарши курашиш учун ерни ҳайдаш олдидан гектарига 150-200 кг.дан «Гексахлоран» солиш тавсия этилади. Баъзан дала «Хлорпикрин», полихлоридлар ёки сероуглерод билан фумигация қилинади. Шу билан бирга боғ ёки токзор қилинадиган ерга мева ёки ток ўтқазилишига камида бир ой қолганда тупроққа инжектор ёрдамида ёки қозиқ қоқиб 10-15 см. чуқурликка «Хлорпикрин» ёки полихлоридлар (ҳар чуқурчага 25 г. «Хлорпикрин» ёки «Полихлорид») солинади. Чуқурчалар ҳар ярим метр масофага қилинади. Заҳар солингандан кейин чуқурча кўмиб ташланади. Апрелнинг ярмидан бошлаб май ойининг ярмигача ёки сентябрнинг ярмидан октябрь ойининг ярмигача бўлган вақт бузоқбоши қўнғизларга қарши курашиш учун энг қулай пайт ҳисобланади.\nҚумлоқ тупроқларда (аммо бўз тупроқларда эмас) эгатларга кўчатлардан камида 7-10 см. қочириб, 1 м2 эгатга 35 г. миқдорида парадихлор-бензолни 10 см. чуқурликка сепиш ёки уни 1 м2 га 35-40 г. ҳисобидан 12,5х12,5 см. тўрига мувофиқ ўшанча чуқурчаларга солиш яхши натижа беради. Эгатлар ёки чуқурчалар инсектицид солингандан кейин кўмиб қўйилади.\nСероуглерод 1 м2 га 50 см3 ҳисобидан ишлатилади; бу дори қатор ораларининг ўртасига, кўчатлардан камида 35 см. қочириб, тахминан 25 см. чуқурликка инжектор билан ёки қозиқ қоқиб солинади.\nСўнгги вақтда қўнғиз личинкаларига қарши курашиш учун қатор ораларидаги эгатларга “Гексахлоран” (5-10 см. чуқурликда) солиб, кейин эгатларни кўмиш усули синаб кўрилди. Бунда гектарига 200 кг. инсектицид сарфланади (Бехметьева). Бу чора кўчатларни зарарланишдан деярли сақлайди. Дарахтларнинг таналари атрофидаги ерни чопиб, талайгина личинкаларни териб олиш мумкин.\nЕрга минерал ўғитлар солиш тупроқ эритмаларидаги ва ҳашаротлар танасидаги тузлар концентрациясининг одатдаги нисбатини бузиб, ҳашаротларни сувсизлантириб қўяди. Бу эса ҳашарот танасидаги табиий осмотик босимни бузади ва кўпинча зараркунандани ҳалок қилади. Бузоқбоши қўнғизларининг личинкалари бор деб гумон қилинган жойларни токзор қилганда ўзини тутиб олган қаламчаларни ўтқазиш керак. Боғ ва кўчатзорлар яқинидаги бўш ётган ерлар доим ҳайдалган, юмшоқ ҳолда бўлиши керак.\nЭлёрбек УСМОНОВ, Наманган вилояти ўсимликлар карантини Давлат инспекцияси инспектори


23 декабрь, 2020, 11:05\nТеглар:Лионель Месси | Пеле | Барселона\nУ тарихда қолди\nЛионель Месси бир жамоада энг кўп гол урган футболчи сифатида янги рекорд ўрнатди. Испания чемпионатининг 15-турида “Вальядолид” дарвозасига киритилган тўп Мессининг “Барселона” учун урган 644-гол бўлди.\nАввалроқ, аргентиналик ҳужумчи Пеленинг 643 та голдан иборат рекордини такрорлаган эди.\nЛео бу натижага эришиш учун Каталония клубида 16 йилдан бери тўп тепиб келяпти. Пеле “Сантос”да ўйнаган пайтда рекорд учун 17 йил умрини бағишлаган.\nТаъкидлаш жоизки, аксарият мутахассислар бир жамоа учун гол уриш бўйича бундан кейин ҳеч қайси футболчи Мессининг рекордини янгилай олмаслигини айтмоқда. Чунки замонавий футболда бир жамоа учун узоқ йиллар тўп сурадиган футболчи топиш деярли имконсиз. Қолаверса, гол уриш ҳам тобора қийинлашиб бормоқда.\nДемак, Мессининг номи футбол тарихида мангу қолади.


Коронавирусга қарши вакцинадан кейин иммунитет қачон ҳосил бўлади, қачон иммун тизимимиз бизни ҳимоя қилишни бошлайди? - Халқ сўзи\n18:57 02 Июль 2021 Жамият\nУшбу саволга АОКАда бўлиб ўтган брифингда Коронавирусга қарши курашиш штаби аъзоси Севара Убайдуллаева қуйидагича жавоб қайтарди:\n— Коронавирусга қарши вакцинани 1чи босқичини олганларда иммунитет ҳужайралар пайдо бўлиши вакцина олган кунидан 14 кун оралиғида кўтарилишни бошлайди ва унинг максимал кўтарилиш даражаси охирги босқич (яъни 2 ёки 3-босқич) вакцинани олгандан 30-60 кунлар баъзиларда 90 кун оралиғида эришилади. Бу эришилган вакцинани неча кун ёки йил сақланиши бўйича бутун дунёда ва ўзимизни олимлар ҳам назорат қилиб бормоқдалар. Вақт ўтиб иммун ҳужайраларни сақланиш муддатлари ҳақида аниқ маълумотлар чоп этилади.\nШунга қарамай, вакцина олаётганларга ва олганларга вакцина олиб иммун ҳимоядаман деб хулоса қилишга шошилманг. Карантин қоидаларига риоя қилиш барча инфекцион касалликдан сақлайди, шунингдек коронавирус инфекциясига қарши вакцинадан кейинги иммунитетни ҳосил бўлишига ҳам ёрдам беради


Ҳабибнинг менежерида коронавирус аниқланди! Жанг қолдириладими? - Namanganliklar.uz\nҲабибнинг менежерида коронавирус аниқланди! Жанг қолдириладими?\nUFC чемпиони Ҳабиб Нурмуҳамедовнинг менежери Али Абдел-Азиз коронавирусга чалинган. Бу ҳақда унинг ўзи Instagram саҳифасида маълум қилган. «Дўстлар ва ҳамкасблар, бу ҳафта менда COVID-19 аниқланди ва мен шифохонада даволаняпман. Мен билан алоқада бўлган барча зарур чораларни кўриши учун бу ҳақда сизга хабар беряпман. Сизга катта раҳмат. Эҳтиёт бўлинг», деб ёзган Абдел-Азиз. Эслатиб ўтамиз, 24 октябрь куни Абу- Дабидаги «Жанглар ороли» да UFC 254 мусобақаси ўтказилади.Турнирнинг асосий воқеаси Нурмуҳамедов ва Гэтжи ўртасидаги жанг бўлиши кутилмоқда. Аммо коронавирус пандемияси сабабли жанг томошабинларсиз ўтказилади. Маълумот учун, Ҳабиб профессионал фаолияти давомида 28 та жанг ўтказган ва ҳаммасида ғалабага эришган. Америкалик эса 22 та ғалаба ва иккита мағлубиятга эга.\n3 390 Ko'rishlar\n“Uzbekistan GTL”да исёнга бош бўлганлар жазоланадими?


Бюджетни шакллантириш, ижро этиш, маблағлардан фойдаланишда Олий Мажлис палаталарининг мустақиллиги таъминланади - Халқ сўзи\n10:20 24 Август 2019 Сиёсат\nМунисхон Каримова- "Xalq so'zi"-Online. Кеча Тошкент шаҳрида очилган Олий Мажлис Сенатининг йигирма биринчи ялпи мажлиси 24 август куни ўз ишини давом эттирди.\nЯлпи мажлис иккинчи иш кунида 15 қонун ва ички ишлар, ташқи ишлар вазири, туризмни ривожлантириш давлат қўмитаси раисининг ахборотлари эшитилиши ҳамда Сенат ваколатига кирадиган бошқа масалалар кўриб чиқилиши кутилмоқда.\nСенаторлар дастлаб “Ўзбекистон Республикаси Олий Мажлиси бюджетини шакллантириш ва ижро этишнинг янги механизмлари жорий этилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Қонунни кўриб чиқдилар.\nСенатор Мухамед Жумагалдиевнинг қайд этишича,бугун амалда Ўзбекистон Республикаси Олий Мажлиси палаталарининг ҳар йиллик бюджети Бюджет кодексига ва Молия вазирлигининг буйруғи билан қабул қилинган “Бюджет ташкилотлари ва бюджет маблағлари олувчиларнинг харажатлар сметаси ва штат жадвалларини тузиш, тасдиқлаш ва рўйхатдан ўтказиш тартиби тўғрисида”ги Низомга биноан шакллантирилиб, тасдиқланиб, молиялаштириб келинмоқда.\nУнга кўра, Молия вазирлиги ҳар йили январь ойининг бошида Олий Мажлис палаталари раҳбарларини республика бюджетидан ажратилиши кўзда тутилган маблағ тўғрисида хат орқали хабардор қилади. Олий Мажлис палаталари раҳбарлари хатда қайд этилган маблағ доирасида харажатлар сметасини тасдиқлаб март ойигача Молия вазирлигига киритади.\nБундан ташқари, палаталар ҳар йили 1 июлга қадар келгуси йил бюджетига таклифларини ҳам шакллантириб, Молия вазирлигига тақдим этишади.\nШундан ҳам бугун мамлакат парламенти бюджетини шакллантиришда қўмиталар, комиссиялар, фракция, депутатлик гуруҳлари ҳамда депутатлар ва сенаторлар талаб, таклифлари тўлиқ ҳисобга олинмасдан қолаётганини кўрса бўлади.\nУмуман парламент палаталари фаолиятини молиялаштириш меъёрларини белгилаш, харажатлар сметасини тасдиқлаш билан боғлиқ масалалар ечимида Молия вазирлигининг юқори мавқеига эгалиги яққол кўринади.\nМазкур Қонун мамлакатимиз тарихида, Олий Мажлис палаталарига ўз бюджетларини мустақил равишда шакллантириш имкониятини бериши билан бирга, улар бюджетини ташкил этишнинг яхлит Қонун билан тартибга солинишининг жорий этилишида ҳам муҳим сиёсий аҳамиятга эга.\nҚонун 6 та моддадан иборат.\nҚонуннинг сиёсий аҳамиятга молик яна бир муҳим жиҳати шундан иборатки, Олий Мажлис палаталари фаолиятини молиялаштириш бўйича маблағларнинг Ўзбекистон Республикаси Давлат бюджетида алоҳида моддада назарда тутилишининг Қонун билан белгилаб қўйилаётганлигидир. Ушбу меъёр бугунги кунгача мамлакатимиз қонунчилигида мавжуд эмас эди.\nМазкур ўзгариш ўз навбатида бюджетни шакллантириш, ижро этиш, маблағлардан фойдаланишда Олий Мажлис палаталарининг мустақиллигини таъминлаш билан бир қаторда, бюджет маблағларидан мақсадли ва самарали фойдаланишга эришиш масъулиятини ҳам оширади.


БУТУНЖАҲОН ИККИЛАМЧИ ҚАЙТА ИШЛАШ КУНИГА БАҒИШЛАНГАН ТАДБИР БЎЛИБ ЎТДИ\n15 ноябрь куни Ўзбекистонда “Бутунжаҳон иккиламчи қайта ишлаш куни” нишонланди. Ушбу байрамнинг асосий мақсади ҳокимият, жамоат ва саноат тузилмаларининг мазкур мавзуга эътиборини жалб қилишдир. Чекланган ресурслар муаммосини ҳал қилиш, арзон хом ашёлардан фойдаланиш ва атроф-муҳитнинг ифлосланишига қарши курашиш йўли билан тайёр маҳсулотлар нархини пасайтириш каби масалалар муҳокама қилинди.\n“Табиатга имкон беринг” («Toshrangmetzavod Recycling» МЧЖ) ва “Ўзбекистон экологик ҳаракати” ташаббуси билан Халқ таълими вазирлиги кўмагида бир қатор ҳамкор ташкилотлар билан биргаликда атроф-муҳитни яхшилаш ва ижтимоий экологик лойиҳаларни амалга ошириш бўйича қадам ташланмоқда. Бунинг учун электр жиҳозларини иккиламчи қайта ишлашга йиғиш учун жамоат марказлари ташкил этилади. Мазкур тадбир илк маротаба пойтахтимизда жойлашган 20-сонли умумтаълим мактабда ташкил этилиб, унда мазкур мактабнинг ўқувчилари ва уларнинг ота-оналари иштирок этди.\nБолалар учун иккиламчи қайта ишлаш мавзуси доирасида маъруза ҳамда илмий лаборатория шоуси намойиш этилди. Бундан ташқари, барча иштирокчилар учун ҳамкоримиз «GOODZONE» томонидан совғалар тақдим этилди.\nҲозирги кунда ҳажми тез суръатлар билан кўпайиб бораётган электротехника чиқиндиларни тўғри бошқариш орқали атроф-муҳитни муҳофаза қилиш энг долзарб муаммолардан бири ҳисобланади. Бунда, айниқса, яроқлилик муддати ўтган маиший ва электрон техникаларнинг утилизацияси алоҳида аҳамиятга эга.


Унинг пайдо бўлишини умумий мол-мулк объектларида телекоммуникациялар тармоқлари ва жиҳозларини жойлаштирмоқчи бўлган провайдерларнинг уйдан фойдалана олишлари йўлини ширкатлар томонидан тўсиб қўйиш амалиёти тақозо этди. ХУМШлар буни алоқачилар уйдаги умумий инфратузилмадан фойдаланиб, қўшимча юклама яратаётганликлари, унинг ҳолатини ёмонлаштираётганликлари билан асослайдилар. Шу боис провайдерларга шартнома тузишни ва ўз жиҳозларини монтаж қиладиган объектлардан фойдаланишга ҳақ тўлашни таклиф қилдилар. Улар ўз талабларини «Хусусий уй-жой мулкдорларининг ширкатлари тўғрисида»ги Қонуннинг (12.04.2006 йилдаги ЎРҚ-32-сон) 29-моддаси билан асосладилар, унга кўра умумий мол-мулкнинг айрим қисмлари умумий йиғилиш белгилаган тартибда ХУМШ аъзоларига ёки бошқа шахсларга берилиши мумкин. Истисно тарзда фойдаланилганда умумий йиғилиш белгилаган миқдорда ХУМШга ҳақ тўлаш шартлиги назарда тутилган.\nПровайдерлар умумий мол-мулкдан фойдаланмасликлари, балки уйда яшовчилар билан тузиладиган якка тартибдаги шартномалар асосида уларга хизмат кўрсатиб, ўз жиҳозларини тақдим этишларини айтиб, эътироз билдирдилар. Бунинг учун уни ХУМШ аъзолари фойдаланишида қоладиган умумий мулкнинг мулкдорларга тегишли бўлган қисмларига жойлаштирадилар. Ширкатлардан фарқ қилиб, алоқачилар бунинг учун ХУМШ билан шартнома тузиш, умумий йиғилиш розилигини олиш шарт эмас деб ҳисоблаганлар. Улар учун уйда яшовчи буюртмачилар билан шартнома тузиш етарлидир, фуқаролар бу билан уларга уйга кириш ва хизматлар кўрсатиш учун зарур ишларни бажаришга розилик берадилар. Провайдерларнинг уйга киришига йўл қўймай, ширкатлар истеъмолчи билан провайдер ўртасидаги шартноманинг бажарилишига тўсқинлик қилиб, истеъмолчиларнинг, хусусан, хизматни эркин танлаш ҳуқуқини бузадилар.\nМасалан, ХУМШ аъзоларининг умумий йиғилишида ҳал этилиши кераклиги аниқ. Амалиётда эса кўп ҳолларда қарорни ширкат бошқаруви қабул қилган. Шу сабабли муаммо 3 тараф: ХУМШ, истеъмолчилар, провайдерларнинг манфаатларини ҳисобга олган ҳолда ҳуқуқий тартибга солишни талаб этади. Низом буни қандай ҳал этди?\nТелекоммуникация воситалари ва иншоотларини турар жойларда жойлаштириш ва уларга хизмат кўрсатиш учун энди провайдернинг ширкатга ёзма сўров юбориши талаб қилинади. Унга юридик шахснинг давлат рўйхатига олинганлиги тўғрисидаги гувоҳноманинг нусхасини, берилган лицензиянинг нусхаларини, ўрнатилаётган телекоммуникация ускуналари ҳақидаги маълумотларни илова қилиши керак.\nХУМШ аъзоларининг умумий йиғилиши сўров келиб тушган кундан бошлаб 30 кундан кечикмай қарор қабул қилиши керак (Низомнинг 4 ва 5-бандлари). Унда яшовчилар телекоммуникация воситалари ва иншоотларини жойлаштириш (ўрнатиш) ва уларга хизмат кўрсатиш билан боғлиқ масалаларни, шунингдек улар жойлаштириладиган умумий мол-мулк бир қисмини ижарага олиш шартлари ва нархини муҳокама қилдилар (Низомнинг 7-банди).\nНизомда қандай ҳолларда умумий йиғилиш провайдерларга жойлаштиришни (ўз ускунасини ўрнатишни) рад этиши мумкинлиги белгиланган. Бунинг учун қуйидагилар асос бўлиб ҳисобланиши мумкин: тақдим этилган ҳужжатларда нотўғри маълумотларнинг аниқланиши; телекоммуникация воситалари ва иншоотларини жойлаштириш (ўрнатиш) учун техник имкониятнинг йўқлиги; ширкат аъзоларининг 50%дан кўп овоз билан салбий қарор қабул қилиши (Низомнинг 8-банди). Агар умумий йиғилиш ижобий қарор қабул қилса, ширкат шартнома тузишга доир музокараларни бошлаш тўғрисида 5 иш кунидан ошмаган муддатда провайдерга хабар қилиши керак (Низомнинг 9-банди).\nОператор зарарни қоплайди\nШартнома телекоммуникация воситалари ва иншоотларини жойлаштириш (ўрнатиш), ўзаро ҳисоб-китоблар юритилиши тўғрисидаги шартларни, тарафларнинг ҳуқуқ ва мажбуриятларини ўз ичига олади. Унда қарама-қаршиликларни вужудга келтирган ва ХУМШга унинг уйга алоқачиларни киритмаслиги учун асос-далиллар бўлиб хизмат қилган масалалар тартибга солинган. Хусусан, провайдер техник жиҳатдан тартибга солиш соҳасидаги норматив ҳужжатларнинг талабларига мувофиқ хавфсизлик чораларини таъминлаши керак. Улар бузилган ҳолда телекоммуникация воситалари ва иншоотлари провайдер маблағлари ҳисобидан демонтаж қилиниши зарур (Низомнинг 13 ва 14-бандлари). Монтаж ёки демонтаж қилиш ишлари оқибатида умумий мол-мулкка етказилган шикастланишлар бартараф этилиши, объектнинг йўқолган ёки шакли ўзгарган қисмлари провайдернинг шахсий ҳисобидан тўлиқ тикланиши лозим. Мол-мулкнинг ширкатга провайдер томонидан қайтариб берилиши ХУМШ томонидан объектнинг ҳолатига нисбатан даъволари йўқлиги кўрсатилган далолатнома асосида амалга оширилади (Низомнинг 15 ва 16-бандлари).\nНизомнинг 21-бандига эътибор бериш лозим, унда белгиланишича, ХУМШ форс-мажор ҳолатларидан ташқари, мустақил равишда телекоммуникация воситалари ва иншоотларини электр таъминотидан узиб қўйиш ёки демонтаж қилиш ёхуд бошқа усул билан провайдер ишларини ўтказишга тўсқинлик қилиш ҳуқуқига эга эмас. Ширкат томонидан форс-мажор ҳолатлари натижасида электр таъминоти мажбуран узиб қўйилган ҳолда ширкат шартномага мувофиқ алоқа воситалари орқали бу ҳақда провайдерга хабар қилади (Низомнинг 22-банди). ХУМШ шартномада белгиланган муддатда телекоммуникация воситалари ва иншоотлари жойлашган ширкат объектларида таъмирлаш ишлари ўтказилиши тўғрисида провайдерни хабардор қилади (Низомнинг 23-банди).\nЎзаро ҳисоб-китобларга келсак, ширкат объектидан фойдаланганлик учун тўлов, уни амалга ошириш тартиби ва муддатлари шартнома билан белгиланади (Низомнинг 24 ва 25-бандлари).